Siapa Rizal Mansor, saya ada suami tidur dengan saya – Rosmah
Oleh NUZULSHAM SHAMSUDDIN

24 Disember 2021, 5:02 pm
KUALA LUMPUR – Datin Seri Rosmah Mansor hari ini memberitahu Mahkamah Tinggi di sini bahawa beliau tidak pernah meminta bekas pembantunya, Datuk Rizal Mansor berunding bagi pihaknya untuk mendapatkan rasuah RM6.5 juta membabitkan projek solar hybrid di Sarawak.
Dalam pemeriksaan semula hari ini oleh peguamnya, Datuk Akberdin Abdul Kader, Rosmah berkata, beliau tidak perlu menggunakan Rizal kerana saksi pendakwaan ke-21 hanyalah seorang pekerja biasa.
Ujarnya, beliau boleh sahaja meminta bantuan daripada suaminya, Datuk Seri Najib Tun Razak yang ketika itu seorang Perdana Menteri.
“Saya tidak pernah mempergunakan dia (Rizal), itu tidak betul. Buat apa saya nak gunakan dia, suami saya ada. Siapa Rizal Mansor,” katanya.
“I never asked him (saya tidak pernah cakap) (Rizal) to negotiated (berunding) bagi pihak saya. As far as I’m concerned, he is just a staff (setahu saya, dia hanya pekerja biasa).
“Kalau saya hendak perkara itu (dapatkan rasuah), why do I have to go throught Rizal, I’ve got a husband who sleep with me. I cannot tell him to do it? Sama ada dia (Najib) setuju atau tidak, that is up to him, ” katanya. (kenapa saya perlu melalui Rizal sedangkan saya ada suami yang tidur dengan saya.  Saya tidak boleh menyuruh dia melakukannya?  Sama ada dia (Najib) setuju atau tidak, itu terpulang kepada dia).

Rosmah turut memberitahu, jika ada mana-mana pihak (kontraktor atau ahli perniagaan) datang kerana memerlukan sesuatu, mereka diminta untuk bertemu dengan suaminya sendiri iaitu Najib.
Sementara itu, ditanya mengenai yang individu menjadikannya sebagai ‘kambing hitam, Rosmah berkata pertuduhan yang dikenakan merupakan satu konspirasi terhadap diri dan keluarganya, selain bertujuan untuk memalukan Najib.
Beliau memaklumkan, Rizal, bekas Menteri Pendidikan, Datuk Seri Mahdzir Khalid; bekas Ketua Setiausaha Kementerian Pendidikan, Tan Sri Dr Madinah Mohamad dan bekas Ketua Setiausaha (KSU) Kementerian Pendidikan Datuk Seri Alias Ahmad menuding jari padanya kerana mahu dilepaskan daripada pertuduhan.
“Keempat-empat individu ini patut didakwa atas kesalahan yang dilakukan, tetapi mereka nak lepaskan diri daripada didakwa kerana sudah melanggar tatacara serta undang-undang,” katanya.
Perbicaraan di hadapan Hakim Mohamed Zaini Mazlan bersambung lagi 10 Januari 2022.
Mengikut pertuduhan Rosmah didakwa meminta suapan RM187.5 juta daripada Pengarah Urusan Jepak Holdings Sdn. Bhd., Saidi Abang Samsudin, melalui pembantunya ketika itu, Rizal Mansor, sebagai dorongan untuk membantu syarikat itu mendapatkan projek solar menerusi rundingan terus dengan Kementerian Pendidikan.
Beliau turut didakwa menerima rasuah berjumlah RM6.5 juta daripada Saidi antara 2016 dan 2017. -K! ONLINE


Lelaki tunggang motosikal lawan arus maut dirempuh BMW
Oleh DIYANATUL ATIQAH ZAKARYA

24 Disember 2021, 3:08 pm
ALOR GAJAH – Seorang lelaki menemui ajal selepas bertindak menunggang motosikal secara melawan arus sehingga dirempuh kereta BMW di Kilometer 219.1 Lebuhraya Utara Selatan (arah selatan) di sini, malam tadi.
Dalam kejadian kira-kira pukul 10.30 malam itu, mangsa, T. Ruthinthiran, 33, disahkan maut di lokasi akibat kecederaan parah di kepala.
Ketua Polis Daerah Alor Gajah, Superitendan Arshad Abu berkata, kemalangan berlaku apabila mangsa yang membawa motosikal jenis Yamaha Nouvo menunggang secara melawan arus dari arah Simpang Ampat menghala ke Seremban.
“Mangsa telah menunggang melawan arus di lorong paling kanan dan kemalangan berlaku apabila sebuah kereta jenis BMW dari arah Seremban ke Ayer Keroh telah bertembung dengan mangsa.
“Akibat rempuhan itu mangsa telah tercampak ke tengah pembahagi jalan dan maut di tempat kejadian,” katanya.
Tambahnya, kereta tersebut yang hilang kawalan turut terbabas ke lorong paling kiri.

“Dalam masa sama, sebuah Perodua Myvi yang berada di lorong tengah gagal mengelak kenderaan tersebut dan berlaku pelanggaran kedua.
“Pemandu BMW tersebut mengalami kecederaan ringan, manakala pemandu Myvi tersebut tidak cedera,” katanya.
Katanya, saksi kejadian dan dua pemandu terbabit telah dipanggil pihak polis bagi membantu siasatan.
Ujarnya, mayat mangsa telah dibawa Jabatan Forensik Hospital Melaka untuk proses bedah siasat dan kes disiasat mengikut Seksyen ek 41(1) Akta Pengangkutan Jalan 1987. – K! ONLINE


Banjir: 41 maut, Selangor catat jumlah tertinggi
Oleh HARRITH HISHAM

24 Disember 2021, 3:53 pm
PETALING JAYA – Angka korban akibat banjir di seluruh negara meningkat kepada 41 mangsa termasuk dua kanak-kanak, setakat pukul 8 pagi, pada Jumaat (24 Dis).
Ketua Polis Negara, Tan Sri Acryl Sani Abdullah Sani berkata, negeri Selangor mencatatkan jumlah tertinggi seramai 25 mangsa melibatkan 17 lelaki dan lapan perempuan.
“Manakala, 15 lagi di Pahang membabitkan lapan lelaki, lima perempuan serta dua kanak-kanak dan seorang lelaki di kelantan.
“Setakat ini, 41 kematian direkodkan dengan empat lagi mangsa ditemui,” katanya dalam satu kenyataan hari ini.
Tambah Acryl, terdapat lapan lagi individu yang masih hilang iaitu tujuh lelaki dan seorang kanak-kanak di Pahang. – K!ONLINE


Saifuddin batal lawat Turki, India demi misi bantu mangsa banjir
Oleh AMREE AHMAD

24 Disember 2021, 3:01 pm
PUTRAJAYA – Prihatin dengan isu banjir besar di tanah air, Menteri Luar, Datuk Saifuddin Abdullah membatalkan lawatan rasminya ke dua negara untuk pulang lebih awal.
Menerusi hantaran dalam akaun sosialnya lewat semalam, beliau dilaporkan tiba di Malaysia petang kelmarin dari Ankara setelah selamat sampai ke ibu kota Turki itu pada Ahad lepas.
Menurut laporan media negara itu, beliau memendekkan tempoh di Turki yang sepatutnya berakhir Rabu lalu sebelum lawatan julung kali ke India pada keesokannya sehingga Sabtu ini.
Bagaimanapun, beliau berkesempatan mengadakan mesyuarat dengan rakan sejawatnya dari Turki, Mevlut Cavusoglu pada Isnin lalu membincangkan pelbagai isu kerjasama dua hala, malah berpeluang melakukan kunjungan hormat ke atas Presiden Turki, Recep Tayyip Erdogan pada hari sama.
Saifuddin dilaporkan menghubungi Menteri Luar India, Dr. S. Jaishankar bagi memaklumkan pembatalan lawatan ke negara itu yang turut menzahirkan simpati atas bencana di Malaysia.
“Perasaan takziah yang sama turut disampaikan rakan saya dari Turki dan juga Menteri Luar Pakistan, Makhdoom Shah Mahmood Qureshi,” kata beliau. – K! ONLINE


Agong santuni mangsa tanah runtuh di Sungai Penchala
Oleh ZULKIFLI MANZOR

24 Disember 2021, 3:16 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mengunjungi Pusat Pemindahan Sementara (PPS) di Sekolah Kebangsaan (SK) Sungai Penchala dekat sini hari ini.
Baginda dilihat tiba di pekarangan PPS tersebut kira-kira pukul 2.10 petang dengan memandu sendiri kenderaan pacuan empat roda jenis Toyota Hilux warna putih.
Al-Sultan Abdullah seterusnya berkenan menziarahi dan memberi sumbangan wang tunai kepada setiap keluarga yang menghuni PPS SK Sungai Penchala.
Kosmo! difahamkan terdapat seramai 136 individu terdiri daripada 42 keluarga yang menjadi mangsa tanah runtuh menghuni PPS berkenaan. – K! ONLINE


Suami isteri, pelajar IPTA ditahan miliki pil kuda, syabu bernilai RM760,000
Oleh ROHANA MOHD. NAWI

24 Disember 2021, 2:56 pm
KOTA BHARU – Polis menahan sepasang suami isteri dan seorang pelajar sebuah institusi pengajian tinggi awam (IPTA) selepas dipercayai terlibat dalam sindiket pengedaran dadah jenis pil kuda dan syabu bernilai RM760,000 dalam dua serbuan di Pasir Mas dan Bachok dekat sini kelmarin.
Timbalan Ketua Polis Kelantan, Datuk Muhamad Zaki Harun berkata, dalam tangkapan pertama, polis telah menahan seorang lelaki berusia 30 tahun semasa suspek sedang berjalan kaki di pekan Pasir Mas.
Menurutnya, pemeriksaan di dalam beg silang yang dipakai suspek telah menemui sebanyak 30 paket plastik yang mengandungi sebanyak 4,000 biji pil kuda.
“Selepas menahan suspek, lelaki itu telah membawa anggota polis ke rumahnya di Taman Rantau Baru, Nering, Rantau Panjang di sini kira-kira pukul 5 petang yang merupakan tempat tinggal bersama isteri berusia 23 tahun dan anak mereka berusia enam bulan.
“Pemeriksaan lanjut di dalam rumah tersebut telah membawa kepada penemuan sebuah kotak yang disimpan di atas siling bilik air di dapur rumah berkenaan,” katanya pada sidang akhbar di Ibu Pejabat Polis Kontinjen Kelantan di sini hari ini.
Menurut Muhamad Zaki, pemeriksaan di dalam kotak itu telah menemui sebanyak 16,000 biji pil kuda dan 10 kilogram syabu dengan anggaran keseluruhan rampasan kesemua dadah bernilai RM520,000.

Ujarnya, selain itu, polis merampas wang tunai RM61,758 dan menyita dua buah kereta jenis Perodua Myvi dan Honda City selain dua buah motosikal jenis Yamaha 125Z dan Yamaha NVX yang dipercayai dibeli hasil daripada kegiatan pengedaran dadah.
Ujarnya, polis turut merampas seutas rantai leher berloket empat segi, dua utas rantai tangan, dua bentuk cincin dan sebentuk loket berbentuk hati dengan jumlah keseluruhan sitaan semua barangan bernilai RM119,258.
“Sementara itu, serbuan di sebuah rumah di Gunong, Bachok dekat sini pada hari yang sama, polis menahan seorang pelajar IPTA yang berusia 23 tahun kira-kira pukul 6.45 petang.
“Pemeriksaan lanjut di dalam rumah itu telah membawa kepada penemuan sebanyak 24,000 pil kuda yang dianggarkan bernilai RM240,000,” katanya.
Tambah Muhamad Zaki, kedua-dua kes itu disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori jika sabit kesalahan. – K! ONLINE


Bekalan lain cukup, hanya roti Gardenia terjejas di Pulau Pinang
Oleh SAFINA RAMLI

24 Disember 2021, 3:05 pm
GEORGE TOWN – Bencana banjir yang berlaku di beberapa negeri seperti di Selangor dan Pahang pada masa ini tidak mengakibatkan bekalan bahan mentah seperti ayam dan sayur untuk kegunaan harian di Pulau Pinang terjejas.
Bagaimanapun, Pengarah Perdagangan Dalam Negeri dan Hal Ehwal Pengguna (PPDNHEP) Pulau Pinang, Mohd. Ridzuan Ab. Ghapar berkata, pihaknya menerima aduan bekalan roti jenama Gardenia ke negeri ini agak terjejas susulan banjir di Selangor.
“Pihak KPDNHEP telah berhubung dengan pembekal bahan-bahan mentah dan kami memberi jaminan bahawa bekalan tidak terjejas ekoran banjir di beberapa negeri.
“Ada bekalan yang kita terima dari Selangor seperti ayam, namun mencukupi untuk kegunaan harian penduduk negeri ini,” katanya selepas menghadiri pelancaran Skim Harga Maksimum Musim Perayaan Krismas (SHMMP) 2021 di sini hari ini.
Yang turut hadir, Pengerusi Jawatankuasa Perdagangan, Industri dan Pembangunan Usahawan negeri, Datuk Abdul Halim Hussain.
Sebanyak 15 jenis barangan antaranya ayam, telur ayam, sayuran dan daging disenaraikan di dalam SHMMP Krismas bagi memastikan tiada kenaikan harga barangan keperluan menjelang perayaan itu.- K! ONLINE


Kolej Komuniti Selayang sumbang tenaga bantu mangsa banjir
Oleh NORHAYATI YAHAYA

24 Disember 2021, 2:51 pm
SHAH ALAM – Situasi pasca banjir yang dihadapi mangsa di Padang Jawa di sini mendapat bantuan daripada sekumpulan pensyarah dan pelajar dari Kolej Komuniti Selayang.
Bantuan itu seterusnya memudahkan para penduduk untuk kembali hidup seperti sedia kala selepas kejadian banjir pada Sabtu lalu.
Seorang pensyarah Kolej Komuniti Selayang, Aiza Malina Zahba, 41, berkata, dia bersama tujuh lagi pensyarah dan 14 pelajar bertolak dari kolej pada pukul 9.30 pagi menaiki bas disediakan dan tiba sejam kemudian.
“Kami turut membawa ‘water jet’ dan perkakas serta peralatan untuk membersihkan kediaman salah seorang kakitangan kolej ini.
“Disebabkan kediaman ibu saudaranya yang terletak bersebelahan juga rosak teruk dilanda banjir, kami turut menghulurkan bantuan,” katanya ketika ditemui di Jalan Tegas, di sini hari ini.
Sementara itu, Nur Hanim Ariff, 42, yang bertugas di Kolej Komuniti Klang memberitahu, bantuan kemanusian disalurkan secara bergilir dari pensyarah dan pelajar dari Kolej Komuniti Klang, Bukit Beruang, Melaka dan Selayang.

Ujarnya, ini secara langsung meringankan beban mengeluarkan perabot, peralatan rumah yang rosak serta membuang sampah selain turut membersihkan kediaman serta pinggan mangkuk yang ditenggelami air.-K!ONLINE


Dilabel remaja bermasalah, ini jawapan Puteri Balqis
Oleh NUR EMIRA SAIZALI

24 Disember 2021, 2:45 pm
PETALING JAYA – “Luah rasa sedih dalam puisi pula dilabel sebagai remaja bermasalah.”
Demikian respons pelakon cilik berbakat besar, Puteri Balqis apabila ditanya netizen tentang dirinya selepas digelar sebagai remaja yang memberontak gara-gara fesyen yang digayakannya tular baru-baru ini.
Perkara tersebut diluahkan pemilik nama penuh Puteri Balqis Azizi, 14, itu menerusi sesi soal jawab dalam Instagram miliknya sekali gus meleraikan persoalan ramai mengenai kehidupannya bersama ibu tersayang, Norashikin Mohd. Aziz ketika ini.
“Pemikiran kebanyakan orang ialah melakukan trend bodoh menampakkan mereka normal namun meluahkan rasa sedih dalam puisi pula dipandang sebagai remaja bermasalah.
“Jauh dari lubuk hati, ingin dijelaskan bahawa kehidupan saya dan ibu masih baik. Kehidupan kami dipenuhi dengan kegembiraan,” jawabnya kepada seoang netizen.
Sementara itu, dalam hantaran lain, dia yang juga pernah memenangi trofi Pelakon Wanita Terbaik pada Anugerah Televisyen Asia ke-19 itu turut memberitahu tidak pernah merasa menyesal apabila kehidupan sukarnya dipaparkan dalam program Bersamamu sekitar awal tahun lalu.

BEBERAPA jawapan yang diberikan Balqis ketika menjawab pertanyaan netizen dalam Instagram.
“Menyesal atau tidak masuk program Bersamamu? Adakah perkara tersebut membawa perubahan dalam kehidupan awak?” soal seorang lagi netizen kepada pelakon drama Akulah Balqis itu.
Jawabnya: “Tidak pernah menyesal. Dari situ saya kenal siapa kawan, musuh dan orang yang sepatutnya saya bantu. Saya berikan semula cinta kepada mereka yang memerlukan bantuan.”
Semalam, dia turut mendedahkan ibunya merupakan seorang wanita yang mempunyai tatu namun sangat menghargai alam dan sering membantu haiwan biarpun sekecil serangga.
Terdahulu, nama Puteri Balqis kembali menjadi bahan bualan netizen apabila berkongsi foto memakai skirt pendek dan berstoking panjang berwarna hitam yang dihiasi corak tengkorak sehingga mencetuskan tanda tanya ramai mengenai kehidupan terkininya.
Untuk rekod, sekitar awal tahun lalu namanya mendapat perhatian ramai apabila dilaporkan mengalami masalah jantung dan kesempitan hidup sehingga terpaksa menjual buku puisi bersama ibunya di sekitar ibu negara. – K! ONLINE


Jangkitan baharu Covid-19 kekal bawah 4,000
Oleh SITI A'ISYAH SUKAIMI

24 Disember 2021, 3:49 pm
PUTRAJAYA – Sebanyak 3,528 kes baharu dilaporkan hari ini, menjadikan jumlah kumulatif kes Covid-19 sebanyak 2,735,241 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya menerusi satu ciapan di laman Twitter hari ini. -K! ONLINE


[VIDEO] Seret motosikal sejauh 8 km elak diserbu orang awam
Oleh NUR ALINA HASSAN

24 Disember 2021, 3:13 pm
MUAR – Gara-gara ketakutan setelah melanggar sebuah motosikal yang tiba-tiba mengubah haluan, seorang wanita warga emas bertindak memecut kenderaannya jenis pacuan empat roda sambil mengheret motosikal berkenaan sejauh lapan kilometer.
Dalam kejadian Rabu lalu, pemandu kenderaan jenis Mitsubishi berusia 73 tahun itu telah menimbulkan panik kepada pengguna jalan raya apabila enggan memberhentikan kenderaan sambil mengheret motosikal jenis Yamaha yang sebelum itu ditunggang lelaki berusia 59 tahun.
Ketua Polis Daerah Muar, Asisten Komisioner Zaharudin Rasip berkata, kemalangan pada pukul 1.45 tengah hari berlaku apabila pemandu Mitsubishi gagal mengelak motosikal di hadapannya yang secara tiba-tiba telah mengubah haluan.
“Hasil siasatan mendapati, ketika sampai di Jalan Temenggong Ahmad, di sini, penunggang motosikal telah mengubah haluan dari kiri ke kanan jalan dan menyebabkan pemandu Mitsubishi yang berada di belakang mangsa tidak sempat memberhentikan kenderaan lalu merempuh motosikal tersebut.
“Dalam kejadian itu, mangsa telah tercampak dan pemandu wanita yang ketakutan enggan keluar daripada kenderaannya.
“Wanita berkenaan kemudian bertindak memecut kenderaannya untuk menuju ke Balai Polis Parit Jawa sambil mengheret motosikal mangsa sejauh lapan kilometer,” katanya ketika dihubungi di sini.

Menurut beliau, bagaimanapun penunggang motosikal dilaporkan cedera ringan dan dirawat di Hospital Pakar Sultanah Fatimah (HPSF) Muar, manakala keputusan ujian alkohol ke atas pemandu wanita tersebut adalah negatif.
“Kes disiasat di bawah Seksyen 41(1) APJ. Kita memohon pengguna jalan raya agar sentiasa berhati-hati dan mematuhi peraturan bagi mengelakkan insiden yang tidak diingini atau lebih buruk,” katanya.
Terdahulu, tindakan pemandu Mitsubishi mengheret sebuah motosikal yang tersepit di tayar hadapannya dirakam pengguna jalan raya lain sehingga video berkenaan tular di media sosial.-K! ONLINE


Percutian dirancang enam bulan lalu – Aliff Syukri
25 Disember 2021, 7:15 pm
PETALING JAYA – Hairan dengan sikap segelintir netizen yang gemar mencari kesalahannya gara-gara berkongsi gambar percutian di luar negara, usahawan sensasi Datuk Seri Aliff Syukri tampil meluahkan perasaan.
Aliff, 34, pelik mengapa dia dijadikan sasaran oleh netizen yang tidak berpuas hati dengannya disebabkan kini sedang menikmati percutian di Turki ketika negara dilanda banjir besar.
Sedangkan jawab Aliff, percutiannya bersama keluarga sudah dirancang enam bulan lebih awal sebelum negara dilanda bencana banjir.
Malah katanya, sama seperti orang lain, dia juga diduga dengan musibah tersebut sehingga mengalami kerugian kerana resort miliknya di Janda Baik, Pahang musnah dibawa arus deras banjir.
“Kenapa saya sering dikecam? Dugaan saya bercuti. Ramai yang tak puas hati dan mengutuk saya satu Malaysia gara-gara percutian di luar negara yang dirancang enam bulan awal sebelum bencana banjir di Malaysia.
“Kalian tahu tak? Bisnes saya juga terjejas. Resort saya rugi ratusan ribu. Saya tak nak kongsi apa yang saya buat dan bantu. Nanti kalian cakap riak dan menunjuk,” tulisnya dalam satu hantaran Instagram.

Menerusi perkongsian tersebut, usahawan itu memuat naik sebuah video memaparkan beberapa kakitangannya membeli dan menyediakan barangan keperluan untuk disalurkan kepada penerima.
Pun begitu, Aliff berkata, meskipun dirinya berada di luar negara, dia tetap terlibat dengan menyalurkan bantuan kepada mangsa banjir melalui wakil pekerjanya.
“Saya pelik kenapa saya dikecam dan dihina. Seolah-olah saya ini langsung tidak ada menolong rakyat Malaysia. Sebenarnya saya dah banyak bantu orang, tapi tak kongsi dalam media sosial.
“Hari ini saya nak kongsi, walaupun saya kini berada di luar negara, tapi saya tetap bantu mangsa banjir. Jadi, tolonglah hentikan menghina saya. Saya dah tua, taknak kontroversi murahan. Doakan apa yang saya lakukan ini boleh membantu anda,” ujarnya lagi.
Beberapa hari lalu, Aliff dikecam netizen kerana berkongsi gambar percutian di luar negara sekali gus menimbulkan rasa kurang senang ramai pihak.
Netizen mendakwa, usahawan itu tidak menjaga sensitiviti ramai terutama mangsa banjir yang berdepan dugaan besar apabila terlibat dalam banjir yang menenggelamkan kediaman mereka selain kehilang harta benda dan lebih menyedihkan, ada yang terkorban nyawa. – K! ONLINE


‘Saya mohon maaf jika ada yang tersinggung’ – Harith Iskander
Oleh HARRITH HISHAM

25 Disember 2021, 6:35 pm
PETALING JAYA – Pelawak dan pengacara Harith Iskander tampil memberi penjelasan serta minta maaf berkenaan isu Angkatan Tentera Malaysia (ATM) yang tular di media sosial.
Harith dalam satu hantaran di laman Facebook menyatakan dia mengaku mungkin ciapannya di Twitter sebelum ini kurang jelas.
“Jika ada yang tersinggung, saya minta maaf sebab itu bukan niat saya.
“Saya seorang anak tentera dan dibesarkan di kem tentera, dengan itu cuba fikir apa niat saya nak kutuk ATM?” ujarnya.
Jelasnya, dia hanya memikirkan tentang kenderaan ATM yang tentunya dapat memudahkan pelaksanaan operasi menyelamat.
“Ketika kejadian banjir itu, kami mengambil masa lebih satu jam untuk bergerak sejauh satu kilometer kerana tersangkut akibat sampah.

“Waktu itulah saya terfikir tentang kenderaan amfibia milik tentera,” jelasnya.
Dalam pada itu, Harrith menegaskan bahawa dia tidak pernah mempersoalkan penglibatan ATM.
“Saya dah banyak bekerjasama dengan ATM dari segi memberi sumbangan dan saya monghormati anggota ATM setinggi-tingginya,” ujarnya.
Terdahulu, Harith mendakwa tidak melihat anggota ATM sepanjang empat hari dia berada di kawasan terjejas banjir iaitu di Shah Alam, Banting dan Hulu Langat. -K!ONLINE


Kes baharu bawah 4,000
Oleh SITI A'ISYAH SUKAIMI

25 Disember 2021, 7:25 pm
PUTRAJAYA – Jangkitan baharu Covid-19 merekodkan di bawah angka 4,000 dengan 3,160 kes hari ini, menjadikan jumlah kumulatif sebanyak 2,738,401 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya menerusi ciapan  di laman Twitter di sini hari ini. -K!ONLINE


Remaja paling gemuk di dunia hilang 109 kg
Oleh KOSMO!

25 Disember 2021, 7:00 pm
JAKARTA – Seorang remaja  di wilayah Jawa Barat yang pernah digelar sebagai budak lelaki paling gemuk di dunia kini mampu menjalani kehidupan normal selepas hilang  berat badan sebanyak 109 kilogram (kg), lapor akhbar The Sun semalam.
Arya Permana, 14, pernah mempunyai berat badan mencecah 191 kg ketika berusia 11 tahun, namun kini berat badannya menurun kepada 82 kg.
Saiz badannya yang amat besar membuatkan dirinya sukar untuk melakukan pelbagai perkara termasuk perlu mandi menggunakan kolam di  luar rumahnya.
Dia juga tidak dapat berjalan melebihi beberapa langkah kerana akan menyebabkannya menghadapi kesukaran untuk bernafas.
Keluarga Arya juga tidak dapat mencari pakaian yang boleh dipakai remaja tersebut, justeru, dia hanya memakai kain pelikat serta menghabiskan masa dengan memakan makanan ringan kerana tidak dapat bersekolah.
Bagaimanapun, dengan mengamalkan rejim diet seimbang dan aktiviti senaman secara kerap selain pembedahan, Arya berjaya hilang sebanyak 104 kg dalam masa tiga tahun.

“Saya berasa amat gembira kerana kini dapat menjalani kehidupan sama seperti remaja lain dan melakukan aktiviti-aktiviti normal.
“Dahulu, saya hanya makan mi segera dan minuman berkarbonat serta jarang memakan nasi. Namun kini, misi utama adalah untuk menghilangkan berat badan dengan cara bersenam dan mengamalkan diet seimbang,” ujarnya.
Dalam pada itu, bapa Arya, Ade Somatri berkata, dia mengakui telah memanjakan anaknya dengan memberikan remaja itu pelbagai makanan ringan dan tidak sihat sejak kanak-kanak.
“Ketika berusia lima tahun dan telah pun mempunyai saiz badan yang berlebihan, saya dan isteri sering memenuhi permintaan Arya setiap kali dia mahu makan makanan dan minuman manis atau mi segera.
“Ya, saya telah memanjakan Arya,” katanya. – Agensi


Bongkar kekasih curang gara-gara refleksi pada kaca mata
Oleh KOSMO!

25 Disember 2021, 7:30 pm
LONDON – Kisah kecurangan seorang lelaki akhirnya terbongkar apabila sekeping gambar swafoto yang dirakam memaparkan refleksi seorang wanita muncul pada kaca mata dipakai lelaki tersebut, lapor akhbar The Sun semalam.
Menerusi sebuah perkongsian di laman TikTok, bekas kekasih lelaki berkenaan menceritakan tentang bagaimana gambar swafoto itu telah mendedahkan kecurangan lelaki tersebut.
“Bagaimana saya akhirnya dapat ‘menangkap’ teman lelaki yang curang, yang kemudiannya meminta untuk memutuskan hubungan selepas kecurangannya dihidu,” kata keterangan pada video tersebut.
Wanita itu memuat naik tangkap layar gambar swafoto bekas teman lelakinya yang dihantar kepadanya ketika ‘sedang melakukan aktiviti berkayak bersama keluarga’.
Bagaimanapun, wanita tersebut berjaya mengesan kelibat seorang wanita lain sedang berkayak bersama lelaki itu menerusi refleksi pada kaca matanya.
Apabila disoal mengenai perkara itu, lelaki berkenaan cuba mempertahankan diri dengan berkata bahawa dia enggan bertengkar di hadapan ahli keluarganya.

Bagaimanapun, selepas wanita itu memberitahu bahawa dia ingin pergi menemui lelaki berkenaan, dia akhirnya mengaku lantas memutuskan hubungan mereka serta-merta.
“Dia memberitahu bahawa sedang bercuti bersama keluarga dan tidak dapat membawa saya kerana bimbang saya tidak mendapat restu keluarganya.
“Keadaan itu sepatutnya menjadi ‘amaran’ awal buat saya. Saya terlalu dibutakan dengan cinta pada masa itu,” kata wanita tersebut. – Agensi


Dikecam ambil ‘oven’, wanita tampil dedah perkara sebenar
Oleh HARRITH HISHAM

25 Disember 2021, 9:27 pm
PETALING JAYA – Seorang wanita tampil menjelaskan perkara sebenar apabila mendapati dirinya tular di media sosial sehingga dikecam orang ramai.
Ia berikutan sekeping foto yang dimuat naik di laman Facebook Pen Dakwat Hitam memaparkan seorang lelaki membawa keluar sebuah kotak didakwa ketuhar bersama seorang wanita dari sebuah pasar raya.
Menerusi video berdurasi satu minit 15 saat yang dikongsikan di laman sosial largh_dawson, wanita tersebut menjelaskan, kotak itu digunakan bagi mengisi makanan yang ingin dibawa pulang.
“Saya ambil kotak itu untuk letak biskut dan sardin, bukannya ‘oven’ dalam dia.
“Kalau saya ambik, saya nak buat apa dekat rumah dan anak dah lapar sebab tiga hari tidak makan,” katanya.
Bagaimanapun, wanita tersebut turut meminta maaf kerana membuat orang ramai salah sangka dengan tindakannya itu.

Melalui perkongsian itu, rata-rata orang ramai turut bersimpati dan bersangka baik terhadapnya.
“Alhamdulillah, niat akak baik. Semoga dipermudahkan segala urusan kak,” kata Neilarmy.
“Minta maaf sebab saya salah sangka dan salah faham sebelum ini,” ujar MohdHafiz. -K!ONLINE


Jemaah umrah lepas gian tebar roti canai di Mekah
Oleh HARRITH HISHAM

25 Disember 2021, 10:48 pm
PETALING JAYA – Aksi seorang jemaah umrah menebar roti canai di Mekah mendapat pelbagai reaksi di media sosial.
Melalui video yang dikongsikan di laman Facebook Muhd. Anuar menunjukkan dirinya sedang menikmati peluang menebar roti canai di sebuah restoran di kawasan tersebut.
Lebih menggagumkan, Anuar juga memiliki skil yang tersendiri dalam menebar roti canai yang nampak lebih unik.
“Saya tak jangka ada restoran roti canai di sini, tepungnya pun lembut tidak sama seperti di Malaysia.
“Apa pun, dapat jugaklah lepas gian menebar, memang sedap,” katanya dalam hantaran yang sama.
Susulan daripada itu, orang ramai turut tertarik mengenai restoran tersebut dan memuji skil Anuar menebar.

“Wah, padu. Mekah di kawasan mana ni?” tanya Azman.
“Peh merecik, terbaik bos,” kata Arman. -K!ONLINE


Hujan berterusan 30 Disember hingga 1 Januari
Oleh ZULKIFLI MANZOR

25 Disember 2021, 8:26 pm
PETALING JAYA – Maklumat terkini Jabatan Meteorologi Malaysia (MetMalaysia) menunjukkan timur Sabah berpotensi mengalami hujan berterusan mulai 27 hingga 30 Disember ini.
Hujan berterusan berpotensi berlaku di barat Sarawak mulai 29 hingga 31 Disember 2021, manakala Johor, Pahang, Terengganu dan Kelantan mulai 30 Disember ini hingga 1 Januari 2022.
Ketua Pengarah MetMalaysia, Muhammad Helmi Abdullah berkata, angin kencang dan laut bergelora diramal berlaku di perairan Laut China Selatan termasuk kawasan perairan Pantai Timur Semenanjung pada 26 Disember ini hingga 1 Januari 2022.
“Orang awam yang merancang perjalanan ke kawasan-kawasan berkenaan dinasihatkan agar sentiasa berwaspada dan peka dengan maklumat terkini.
“MetMalaysia terus memantau keadaan cuaca 24 jam sehari, tujuh hari seminggu dan akan mengeluarkan Amaran Hujan Berterusan dan Amaran Ribut Petir bila keadaan perlu,” katanya dalam satu kenyataan hari ini.
Terdahulu, Muhammad Helmi berkata, potensi berlaku hujan berterusan di kawasan terbabit berdasarkan analisis model MetMalaysia Weather Research and Forecasting Model (MMD-WRF), European Centre for Medium-Range Weather Forecasts (ECMWF) dan Global Forecast System (GFS).

Jelas beliau, MetMalaysia meramalkan akan berlaku luruan monsun pada 27 Disember 2021 hingga 1 Januari 2022 dan pada masa yang sama terdapat sistem cuaca tekanan rendah di Laut China Selatan. – K! ONLINE


Muzium pertanian pertama bakal dibina di Kelantan
Oleh ROSALWANI CHE SOH

25 Disember 2021, 7:06 pm
KOTA BHARU – Kelantan dipilih sebagai negeri pertama yang menjadi lokasi pembinaan sebuah muzium pertanian dalam usaha untuk memperkenalkan alatan tradisional pertanian dan kesenian yang digunakan petani terdahulu kepada generasi muda.
Timbalan Menteri Pertanian dan Industri Makanan II, Dr. Nik Muhammad Zawawi Salleh berkata, pihaknya telah mengadakan perbincangan awal dengan Perdana Menteri, Datuk Seri Ismail Sabri Yaakob selepas Persidangan Dewan Rakyat di ibu negara tiga minggu lalu.
Menurutnya, Kelantan dipilih sebagai pangkalan utama untuk pembinaan muzim itu memandangkan negeri ini mempunyai banyak lokasi pertanian yang mempunyai nilai tersendiri.
“Kita akan mengadakan pertemuan dan perbincangan lanjut buat kali kedua dengan Perdana Menteri bersama Presiden Pas, Tan Sri Abdul Hadi Awang untuk membincangkan beberapa perkara mengenai pelaksanaan muzim berkenaan.
“Kawasan pembinaan lokasi muzim itu juga telah dikenal pasti dan hanya menunggu masa untuk perbincangan susulan mengenai pelaksanaannya. Kita berharap dan berdoa agar rancangan ini akan berjaya,” katanya.
Beliau berkata demikian pada sidang akhbar selepas Majlis Perasmian Koleksi Keris Tiga Tokoh Kelantan dan Majlis Penyampaian Senjata Cantik Semenanjung di Muzium Negeri Kelantan di sini hari ini.

Hadir sama, Pengerusi Jawatankuasa Perpaduan Masyarakat, Kebudayaan, Warisan dan Pelancongan negeri, Mejar (B) Datuk Md. Anizam Ab. Rahman.
Pameran yang bermula pada 15 Disember hingga 15 Februari depan turut mempamerkan pelbagai koleksi keris dan senjata Melayu yang mempunyai nilai selain sejarah tersendiri. -K! ONLINE


Ketua Jurulatih Ragbi Terengganu meninggal dunia
Oleh TENGKU DANISH BAHRI TENGKU YUSOFF

25 Disember 2021, 8:50 pm
KUALA TERENGGANU – Ketua Jurulatih Pasukan Ragbi Terengganu (TRT), Izaimi Zainuddin, 48, meninggal dunia akibat jangkitan kuman di Hospital Kuala Lumpur (HKL) hari ini.
Guru Maktab Rendah Sains Mara (MRSM) Kuala Terengganu itu menghembuskan nafas terakhir di Unit Rawatan Rapi (ICU) HKL pada pukul 4.45 petang.
Yang Dipertua Persatuan Ragbi Terengganu (PRT), Amir Amri Muhammad berkata, Izaimi telah dimasukkan ke wad HKL pada Selasa lalu sebelum menjalani pembedahan kerongkong kelmarin.
Beliau berkata, tahap kesihatan Izaimi semakin merosot selepas pembedahan itu sehingga terpaksa dirawat di ICU hospital sama selama dua hari sebelum meninggal dunia.
“Allahyarham yang berasal dari Tampin, Negeri Sembilan merupakan watak penting yang membawa Terengganu menjulang Piala Agong mengalahkan Sabah di perlawanan akhir pada 2019.
“Beliau juga melatih skuad Sukan Malaysia (Sukma) Terengganu sejak 2017 selain pernah membimbing pasukan Bawah-17 (B-17) dan Bawah-15 (B-15) negara pada tahun 2011 dan 2016,” katanya ketika dihubungi Kosmo! di sini hari ini.

Amir Amri berkata, Allahyarham telah banyak menyumbang tenaga, idea dan membangunkan sukan ragbi di Terengganu.
Jenazah Allahyarham dijangka dikebumikan di Tanah Perkuburan Islam Seksyen 9, Kota Damansara, Selangor pada pagi esok. – K! ONLINE


‘Selamatkan orang lebih utama walaupun rumah sendiri banjir’
Oleh ABDUL RAZAK IDRIS

25 Disember 2021, 5:14 pm
SHAH ALAM – Walaupun rumah sendiri ditenggelami air namun tidak pernah mengganggu fokus seorang anggota bomba untuk terus melakukan kerja-kerja penyelamatan.
Rashidan Gulam,25, yang merupakan anggota Balai Bomba dan Penyelamat Seksyen 15 Shah Alam berkata, semasa kejadian rumahnya di Kampung Lombong telah dinaiki air lebih satu meter dengan dirinya ditugaskan dalam operasi di Bukit Lancong berhampiran Putra Height.
Katanya, tanggungjawabnya sebagai pasukan penyelamat perlu diteruskan dan menganggapnya sebagai satu cabaran selepas menyertai anggota beruniform itu.
“Saya perlu fokus sebab ramai penduduk yang sedang berdepan kesukaran ketika itu dan memerlukan khidmat kami sebagai bomba.
“Hampir tiga hari rumah saya ditenggelami air dan tidak boleh dimasuki dengan banyak harta turut rosak,” katanya ketika ditemui di sini hari ini.
Terdahulu, beliau dikunjungi Ikon Muda Usahawan dan Peneraju Syarikat Azlan Al Amin Properties Sdn.Bhd., Mohamad Azlan [email protected] yang memberikan sumbangan kepada mangsa banjir di sekitar Shah Alam dan Puchong.

Mengulas mengenai kritikan pihak tertentu terhadap anggota JBPM, Rashidan berkata, sebagai manusia biasa dia juga berasa sedih.
“Faham ramai tertekan namun sebagai anggota bomba, kami bertungkus lumus membantu sesiapa sahaja tanpa mengira rumah sendiri turut dilanda musibah banjir,” jelasnya.
Sementara itu Mohamad Azlan berkata, pengorbanan Rashidan perlu dicontohi kerana mengutamakan nyawa orang lain berbanding harta benda sendiri yang pasti rosak akibat banjir. -K!ONLINE


Pembunuh kanibal makan buah zakar lelaki
Oleh KOSMO!

25 Disember 2021, 5:00 pm
SHIAWASSEE, Michigan – Seorang pembunuh kanibal bertindak membunuh seorang lelaki yang ditemuinya melalui aplikasi jaringan sosial, Grindr dengan mengelar tekak dan memakan buah zakar mangsa, lapor akhbar Daily Star semalam.
Kevin Bacon, 25, yang bekerja sebagai pendandan rambut, dilaporkan hilang pada malam sebelum Hari Krismas dua tahun lalu.
Rakan sebiliknya, Michelle Myer memberitahu polis bahawa mangsa ketika itu sedang bertemu seorang lelaki yang dikenali menerusi aplikasi Grindr, demikian menurut saluran  berita Fox News.
Polis menjejakinya selama beberapa hari sebelum menemui petunjuk yang membawa mereka ke rumah Mark Latunski di Morrice, daerah Shiawassee di mana mangsa didapati dibunuh dengan kejam.
Menerusi dokumen mahkamah, ibu bapa Kevin, Karl dan Pam Bacon dimaklumkan bahawa anak lelaki mereka ditemui tergantung secara terbalik pada siling sebuah rumah di Latunski.
Bapa Kevin, Karl Bacon memberitahu stesen radio tempatan Michigan, wilx.com: ‘’Kejahatan memang wujud dan ia menyentuh perasaan kami. Dia jelas terlibat dalam sesuatu yang dia tidak bersedia.’’

‘’Kita semua membuat silap. Ia memilukan hati untuk mendengar butiran dokumen dibacakan. Bagi sesiapa yang kenal sisi baik Kevin, dia seorang yang mengasihi dan menyayangi orang sekelilingnya,’’ jelas Karl.
Suspek berusia 50 tahun itu kemudian mengaku bersalah membunuh mangsa dengan memotong buah zakar lalu memakannya kerana mempunyai keinginan seksual terhadap anggota badan tersebut, dedah dokumen mahkamah.
Mark D. Latunski didapati bersalah dalam perbicaraan pada Oktober 2020.
Dia dimasukkan ke hospital seketika pada Februari tahun ini selepas didapati tidak bertindak balas di Penjara Daerah Shiawassee kerana tidak makan. – Agensi


Hadiah tak dihargai calon mertua, netizen suruh wanita ‘lari’
Oleh KOSMO!

25 Disember 2021, 6:00 pm
JAKARTA – Satu hantaran di aplikasi sosial TikTok yang menunjukkan calon mertua seorang wanita yang tidak menghargai hadiah yang diberikan oleh bakal menantunya  menjadi tular di media sosial Indonesia, lapor laman berita Suara.com semalam.
Video itu dimuat naik oleh pemilik akaun TikTok bernama @noviinestya,  menceritakan tentang insiden yang dialami oleh rakannya.
Video tersebut menunjukkan tangkap layar perbualan antara pemilik akaun dengan rakannya itu.
Rakan wanita itu membelikan sejambak bunga sempena hadiah Hari Ibu kepada calon ibu mertuanya.
Dia menyangka calon mertuanya itu akan menyukai hadiah yang diberikan namun sangkaannya meleset apabila calon mertuanya itu malah memuat naik status di aplikasi WhatsApp yang membuatkan wanita itu berkecil hati.
“Saya tidak menyukai hadiah-hadiah seperti itu. Bukan budaya kita,” tulis calon ibu mertua itu pada status yang dimuat naik.

Netizen yang membaca kisah itu rata-ratanya menasihatkan rakan kepada pemilik akaun itu supaya mengakhiri hubungannya dengan teman lelaki memandangkan calon mertua seolah-olah tidak menghargainya.
“Lari, baru bercinta sudah bersikap begitu. Bagaimana jika anda berkahwin kelak, mungkin anda semakin tidak dihargai,” komen seorang netizen.
“Dia tidak boleh ‘menyembunyikan’ perasaan dengan baik, rumit jika mempunyai mertua sebegitu,” komen seorang netizen lain. – AGENSI


Bomba terus pantau banjir di tujuh negeri
Oleh ZULKIFLI MANZOR

25 Disember 2021, 4:55 pm
SHAH ALAM – Sebanyak tujuh negeri masih berada dalam pemerhatian bencana banjir oleh Jabatan Bomba dan Penyelamat Malaysia (JBPM) setakat pukul 12 tengah hari ini.
Ketua Pengarahnya, Datuk Seri Mohammad Hamdan Wahid berkata, negeri terbabit adalah Perak, Kelantan, Selangor, Negeri Sembilan, Melaka, Pahang dan Kuala Lumpur membabitkan 24 buah daerah.
“Paras air di Kelantan tidak berubah sementara di Pahang menunjukkan trend (paras air) menurun, tetapi naik di Bera dan Maran.
“Paras air di Melaka, Selangor dan Perak semakin menurun manakala (paras air) Negeri Sembilan kekal.
“Paras sungai berstatus bahaya ada tiga iaitu di Pahang di Sungai Bera, Sungai Kundang dan Sungai pahang di kawasan Lubuk Paku,” katanya pada sidang akhbar di Pusat Kawalan Operasi Bencana Taman Sri Muda di sini hari ini.
Mohammad Hamdan berkata, fokus utama JBPM ketika ini adalah meneruskan operasi mencari dan menyelamat mangsa yang dilaporkan hilang iaitu dua kes di Bentong, satu kes masing-masing di Raub dan Kuantan.

Menurut beliau, usaha tersebut bagaimanapun agak mencabar disebabkan keadaan selepas banjir dipenuhi batang kayu, sampah, selut dan bahan binaan dari resort yang musnah.
Selain itu, katanya, pihaknya terus memantau 13 kawasan yang dianggap berbahaya iaitu di Pahang, Sarawak (34) dan Selangor (20) ekoran risiko berlaku gelombang kedua banjir. – K! ONLINE


KPN nafi dakwaan video ‘Wow 150 Ke ni’
Oleh SUBKHI SUDARJI

25 Disember 2021, 5:09 pm
PUTRAJAYA – Kementerian Perpaduan Negara (KPN) menafikan sekeras-kerasnya kandungan video posting yang tular dalam Facebook oleh Azril Adnan bertajuk “Wow 150 ke ni..” yang mengaitkan kementerian tersebut.
KPN menerusi kenyataan mengharapkan pihak berkenaan tidak mengaitkan kementerian itu dengan berita palsu tersebut.
Menurutnya, program Kotak Mitra adalah bantuan khusus untuk masyarakat India B40 yang diselaraskan oleh Unit Transfomasi Masyarakat India Malaysia (MITRA).
“Agensi terbabit di bawah Kementerian Perpaduan Negara bagi membantu masyarakat India yang memerlukan dan terjejas akibat pandemik Covid-19.
“Kementerian ingin menegaskan bahawa program Kotak Mitra yang dijelaskan oleh Menteri Perpaduan Negara, Datuk Halimah Mohamed Sadique adalah sumbangan kotak makanan kepada masyarakat India B40 di ladang-ladang, luar bandar dan pinggir bandar yang terkesan dengan pandemik Covid-19,” katanya.
Katanya, program bantuan Kotak Mitra itu telah dimulakan pada Julai lalu dan telah selesai dilaksanakan pada November yang melibatkan seramai 83,000 penerima.

“Sehubungan itu, KPN menafikan sekeras-kerasnya kandungan video tersebut serta berharap pihak berkenaan tidak mengaitkan Kementerian ini dengan berita palsu tersebut.
“Kementerian ini juga amat kesal dengan tindakan tidak bertanggungjawab tersebut dan menasihatkan orang ramai agar tidak terpengaruh dengan sebarang berita palsu. Jangan kongsi jika tidak pasti!,” ujarnya. – K! ONLINE


Polis buru lelaki tinggal dadah RM33,260 dalam hutan
Oleh YATIMIN ABDULLAH

25 Disember 2021, 4:48 pm
PASIR MAS – Polis sedang memburu seorang lelaki berusia 45 tahun bagi membantu siasatan kes melibatkan rampasan dadah jenis heroin, pil kuda dan syabu bernilai RM33,260 yang ditinggalkan di kawasan hutan berhampiran Kampung Perah Slow Machang di sini semalam.
Dalam serbuan kira-kira pukul 6.45 petang itu, polis telah menjumpai dadah jenis heroin seberat 87.5 gram, 324 biji pil kuda dan 1 gram syabu di dalam sebuah beg silang yang ditinggalkan di kawasan tersebut.
Ketua Polis Daerah Pasir Mas, Asisten Komisoner Mohd. Nasaruddin M. Nasir berkata, sepasukan anggota polis melihat sebuah kereta jenis Proton Wira yang diletakkan di kawasan tepi hutan berhadapan sebuah rumah di kampung berkenaan.
Menurutnya, anggota yang bertugas telah menjalankan pemeriksaan dan mendapati kereta tersebut berada dalam keadaan berkunci.
“Bagaimanapun, polis terdengar bunyi pergerakan dari dalam kawasan hutan yang terletak di hadapan rumah tersebut.
“Polis terus membuat pemeriksaan di dalam kawasan hutan tersebut yang terletak kira-kira 20 hingga 30 meter daripada kereta itu sebelum menemui sebuah beg silang,” katanya ketika dihubungi Kosmo! hari ini.

Menurut Mohd. Nasaruddin, pemeriksaan di dalam beg silang itu telah menemui kesemua dadah bernilai RM33,260, kad pengenalan suspek, dua keping kad, gugusan kunci kereta, wang tunai RM87 dan dua buah telefon.
Ujarnya, berpandukan kepada kad pengenalan itu, polis terus membuat serbuan ke alamat tersebut, namun suspek didapati tiada di situ.
Katanya, hasil pemeriksaan mendapati suspek mempunyai tujuh rekod lampau dan kali terakhir ditangkap pada Mei tahun lalu.
Tambah Mohd. Nasaruddin, kes disiasat mengikut Seksyen 39B Akta Dadah Berbahaya 1952, Seksyen 39A(2) dan Seksyen 12(2) akta sama. – K! ONLINE


Agong santuni mangsa banjir di Shah Alam
Oleh HARRITH HISHAM

25 Disember 2021, 4:58 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mencemar duli berangkat melawat mangsa banjir di Pusat Permindahan Sementara (PPS) di Pusat Latihan Pengajar dan Kemahiran Lanjutan (CIAST), Shah Alam hari ini.
Istana Negara menerusi laman Facebooknya memaklumkan, pada lawatan selama dua jam itu, baginda berkenan mengurniakan bantuan berbentuk barang keperluan harian dan sumbangan wang tunai kepada mangsa.
“Seri Paduka Baginda turut berkenan menziarahi beberapa rumah mangsa di kawasan perumahan tersebut serta beramah mesra bersama keluarga-keluarga yang terkesan akibat banjir,” katanya.
Turut berangkat, Raja Muda Selangor, Tengku Amir Shah Ibni Sultan Sharafuddin Idris Shah.
Berdasarkan Info Bencana Jabatan Kebajikan Masyarakat (JKM), Sebanyak 17,656 mangsa banjir di 99 PPS dicatatkan di Selangor, setakat semalam.-K!ONLINE


Permudah proses agihan wang ihsan mangsa banjir
Oleh ZULKIFLI MANZOR

25 Disember 2021, 5:14 pm
SHAH ALAM – Jawatankuasa Pengurusan Bencana Pusat (JPBP) melalui Agensi Pengurusan Bencana Negara (Nadma) telah menyalurkan peruntukan Bantuan Wang Ihsan (BWI) kepada setiap Jawatankuasa Pengurusan Bencana Negeri (JPBN) dan Daerah (JPBD) bagi tujuan agihan.
Ketua Pengarah Nadma, Datuk Dr. Aminuddin Hassim berkata, JPBP telah mengarahkan pihak negeri dan daerah untuk menyegerakan penyaluran BWI kepada mangsa yang terjejas dan memudahkan proses agihan.
“Semua agensi-agensi persekutuan juga telah diminta untuk berbincang dengan JPBN dan JPBD bagi membantu tindakan pasca bencana di kawasan-kawasan yang terkesan,” katanya pada sidang akhbar di Pusat Kawalan Operasi Bencana Taman Sri Muda di sini hari ini.
Aminuddin berkata, selain bantuan pembersihan kediaman dan tempat awam, aktiviti pembersihan sekolah yang digunakan sebagai pusat pemindahan sementara (PPS) perlu dilakukan segera memandangkan sesi persekolahan akan bermula tidak lama lagi.
Menurut beliau, aktiviti pasca bencana juga melibatkan tindakan pemulihan perkhidmatan asas seperti bekalan air, bekalan elektrik, telekomunikasi, sisa pepejal dan perkhidmatan pembentungan.
Kata beliau, tindakan segera turut melibatkan pembaikan kediaman, jambatan dan infrastruktur awam.

Dalam pada itu, katanya, sebanyak 44 lokasi tanah runtuh telah dikesan di sekitar Selangor dan Kuala Lumpur oleh Jabatan Mineral dan Geosains Malaysia dan sedang mengambil tindakan sewajarnya bersama Jabatan Kerja Raya dan Lembaga Lebuh Raya Malaysia. – K! ONLINE


Beratur panjang di Pulau Pinang
Oleh MOHD SYALMIZI HAMID

25 Disember 2021, 5:16 pm
GEORGE TOWN – Beberapa kedai makanan popular di bandar raya ini diserbu pelancong yang mengambil kesempatan cuti Hari Krismas dan hujung minggu hari ini.
Tinjauan Kosmo! mendapati kedai-kedai nasi kandar, cendol dan air sarbat di Jalan Penang dan Jalan Gurdwara di sini menjadi tumpuan pelancong sejak pagi.
Ada di antara mereka sanggup beratur sepanjang kira-kira 30 meter semata-mata untuk menikmati sepinggan nasi kandar popular.
Manakala terdapat segelintir pengunjung dilihat tidak mematuhi prosedur operasi standard (SOP) dengan tidak mengamalkan penjarakan fizikal dan tidak memakai pelitup muka dengan betul.
Seorang pelancong yang mahu dikenali sebagai Ghazali, 46, berkata, dia sanggup beratur panjang bersama isteri dan dua anak semata-mata merasai pengalaman menikmati nasi kandar di Pulau Mutiara.
“Walaupun agak penat dan perlu sabar menunggu tetapi berbaloi dapat makan nasi kandar yang disebut-sebut, apatah lagi kami sudah lama merancang percutian.

“Tiada masalah buat kami (beratur) kerana datang ke Pulau Pinang sebagai pelancong dan tidak mengejar masa, bahkan satu pengalaman baharu,” kata pekerja swasta dari Wangsa Maju, Kuala Lumpur itu.
Sementara itu, keadaan trafik di sekitar lokasi tumpuan pelancong di Jalan Penang sedikit sesak berikutan segelintir pengguna jalan raya tidak bertanggungjawab yang berhenti di bahu jalan berdekatan Pasar Chowrasta. – K! ONLINE


Celah mana saya sindir pasukan keselamatan? – Caprice
25 Disember 2021, 5:20 pm
PETALING JAYA – Penyanyi dan aktivis kemanusiaan, Caprice menangkis dakwaan seorang bekas anggota tentera udara yang menuduh dia menyindir pasukan keselamatan termasuk Angkatan Tentera Malaysia (ATM).
Dia memberi maklum balas terhadap perkara tersebut selepas tular sebuah video daripada bekas anggota badan beruniform itu dalam TikTok sejak beberapa hari lalu.
Dalam video berkenaan, individu itu menyifatkan tindakan dilakukan Carpice atau nama sebenarnya Ariz Ramli tidak bertanggungjawab.
Hal ini kerana, Caprice, 33, menerusi Instagramnya beberapa hari lalu memuat naik beberapa keping gambar memaparkan aset-aset pasukan keselamatan negara yang dipertontonkan kepada rakyat sewaktu perarakan sambutan Hari Kebangsaan beberapa tahun lalu.
Tampil menangkis dakwaan yang disifatkannya sebagai serius, Caprice berkata, dia berkongsi gambar-gambar tersebut kerana sangat rindukan sambutan kemerdekaan.
“Seorang bekas anggota Tentera Udara Diraja Malaysia (TUDM) menuduh saya sindir pasukan keselamatan dan secara tidak langsung menyentuh Yang di-Pertuan Agong (YDPA). Ini merupakan satu tuduhan yang sangat serius terhadap nama dan misi saya, jadi saya perlu jelaskan.

“Saya rindu sifat merdeka kerana kita bersaty dan tersusun. Pada masa sama, rindu sebab dah lama tak nampak ase-aset hebat setiap tahun.
“Kalau ada soalan pasal aset hebat itu, itu adalah soalan amat serius. Celah mana saya sindir pasukan keselamatan?” soalnya.
Kata Caprice, tuduhan tersebut sangat serius kerana lelaki itu meletakkan dirinya sebagai seorang yang menentang pasukan beruniform seperti Polis Diraja Malaysia (PDRM), Bomba, Angkatan Pertahanan Awam (APM), askar dan YDPA.
“Saya datang dari keluarga kakitangan kerajaan. Ibu dulu jururawat di hospital kerajaan. Ada polis, askar tentera laut, jururawat, JPJ, duta. Perkara terakhir yang saya akan buat adalah menyindir pasukan keselamatan.
“Celah mana saya sindir dan kutuk. Semua pasukan keselamatan yang bekerja keras pun tak tahu. Tolong jelaskan,” katanya.
Ujar penyanyi itu lagi, seharian dia sudah cuba menghubungi individu berkenaan untuk berbincang dengan lebih lanjut tetapi tidak membuahkan hasil.
“Satu hari saya cuba telefon dia, tak angkat. Jangan risau bang, saya gigit bini je sekarang,” ujarnya. – K! ONLINE


Lelaki tiru gaya Kim Jong-un terima ugutan bunuh
Oleh KOSMO!

25 Disember 2021, 3:00 pm
SEOUL – Seorang lelaki yang meniru identiti pemimpin tertinggi Korea Utara, Kim Jong-un mendakwa dirinya menerima banyak ugutan bunuh daripada rakyat negara komunis  itu kerana dikatakan mengejek pemimpin mereka, lapor akhbar Daily Star semalam.
Kim Ming-yong yang berasal dari Korea Selatan, telah meniru gaya dan identiti Jong-un selama 10 tahun, sejak beliau mengambil alih tampuk pemerintahan Korea Utara selepas kematian bapanya.
Ming-yong membuat potongan rambut sama seperti Jong-un serta tampil dalam pakaian yang sering dipakai pemimpin tersebut.
Dia yang turut dikenali sebagai Dragon Kim,  bahkan mempunyai saluran YouTube miliknya sendiri, KIMJONGUNTV, yang memaparkan video-video menunjukkan dirinya meniru dan mengejek Jong-un.
Keadaan itu membuatkan Ming-yong sering menjadi kecaman penduduk Korea Utara termasuk menerima ugutan bunuh daripada mereka.
“Penyokong Korea Utara berkata bahawa sekiranya saya mengejek pemimpin kesayangan mereka, nyawa saya dalam bahaya. Bahaya yang besar,” ujarnya.

Menurut Ming-yong, dia mengakui berasa takut menerima ancaman-ancaman tersebut, namun setakat ini tiada satu pun perkara buruk berlaku kepadanya. – Agensi


Lumpur tebal, lambatkan usaha pembersihan
Oleh HARRITH HISHAM

25 Disember 2021, 4:01 pm
PETALING JAYA – Kerja-kerja pembersihan di Hulu Langat terutama di kawasan kampung dilihat lebih susah akibat keadaan lumpur yang tebal.
Menerusi satu hantaran di laman Twitter milik Adam Adli, beberapa gambar di muat naik menunjukkan keadaan rumah di sana selepas dilanda banjir.

Sementara itu, Adam juga menunjukkan perbandingan foto sebelum dan selepas rumah itu dicuci bersama pasukannya.
“Ini hasil kerja pasukan Hulu Langat, yang betul-betul tegar (hardcore) sahaja kami hantar ke sana,”ciapnya.
Dipercayai, usaha membersihkan rumah tersebut mengambil masa hampir satu hari menyebabkan kebanyakan rumah masih tidak dibersihkan.
Rata-rata orang ramai turut bersimpati dan memuji usaha sukarelawan yang turun membantu.

“Sumpah kat Hulu Langat, satu rumah ambik masa yang lama untuk dibersihkan,”kata miyscha.
“Rumah mak aku kalau banjir, lima jam pun nak patah pinggang bersihkan. Inikan lumpur tebal macam ni, terima kasih yang tolong,” ujar Lola.-K!ONLINE


Satu kes positif Covid-19 dikesan di PPS Negeri Sembilan
Oleh ZAKKINA WATI AHMAD TARMIZI

25 Disember 2021, 4:33 pm
JELEBU – Terdapat satu kes positif Covid-19 dikesan menerusi ujian saringan yang dijalankan di pusat pemindahan sementara (PPS) di daerah Port Dickson baru-baru ini.
Menteri Kesihatan, Khairy Jamaluddin berkata, kes jangkitan tersebut melibatkan seorang wanita yang berusia 60 tahun.
“Terdapat satu kes positif di daerah Port Dickson dan kes berkenaan telah dihantar ke Hospital Tuanku Ja’afar (HTJ) Seremban.
“Pesakit wanita kategori dua itu hanya mengalami gejala sederhana dalam ujian saringan yang telah dijalankan,” katanya kepada pemberita selepas menyertai Program Gotong Royong Perdana Keluarga Jelebu di Kampung Kemin Tanjung di sini hari ini.
Yang hadir sama, Ahli Parlimen Jelebu, Datuk Seri Jalaluddin Alias merangkap Timbalan Menteri Wilayah Persekutuan.
Khairy yang juga Ahli Parlimen Rembau kemudiannya turut mengadakan lawatan ke Hospital Jelebu dan Klinik Desa Felda Titi di sini yang turut terkesan dengan bencana banjir baru-baru ini.

Sementara itu, seramai 500 orang sukarelawan daripada pelbagai agensi dan pertubuhan bukan kerajaan (NGO) menyertai Program Gotong Royong Perdana Keluarga Jelebu yang diadakan selama dua hari bermula hari ini. – K! ONLINE


Lelaki keluar ‘dating’ dengan tong sampah
Oleh KOSMO!

25 Disember 2021, 2:30 pm
CANBERRA – Seorang jurugambar di Australia menjadi tular selepas membawa sebuah tong sampah keluar bersiar-siar, lapor akhbar New York Post semalam.
Perkara tersebut berlaku selepas jiran kepada Carl Stanojevic iaitu Nick Doherty mengirim teks pesanan ringkas kepada Stanojevic, meminta lelaki itu ‘membawa tong sampahnya keluar’ sepanjang ketiadaannya di rumah.
Dia bagaimanapun bermaksud supaya Stanojevic mengosongkan tong sampah tersebut.
Stanojevic membalas pesanan ringkas itu dengan bergurau dan bertanyakan sekiranya Doherty mempunyai tempat spesifik bagi tong sampah itu.
Stanojevic kemudian benar-benar membawa tong sampah berwarna hijau itu keluar berjalan-jalan selama lima jam di sekitar bandar Queensland dan mengunjungi beberapa lokasi popular seperti restoran dan bar.
Dia juga turut membawa tong sampah itu ke kolam itik, kedai perkakasan, membeli barangan runcit dan mendapatkan rawatan penjagaan diri dan memuat naik pengembaraan itu menerusi hantaran di Facebook.

“Nick Doherty, anda meminta saya membawa tong sampah anda keluar, jadi saya berbuat begitu,” demikian kapsyen yang ditulis Stanojevic pada hantaran itu.
Sementara itu, Doherty berkata dia bimbang tentang ‘perasaan’ tong sampah itu terhadap Stanojevic.
“Stanojevic pasti telah meningkatkan harapan tong sampah saya sekarang.
“Saya perlu mula membawa ia keluar dengan kerap, atau ia akan mencari pemilik lain,” katanya. – AGENSI


Faham peritnya bencana, Mark Adam bantu mangsa banjir
Oleh HANISAH SELAMAT

25 Disember 2021, 4:02 pm
PETALING JAYA – Dalam kegusaran memikirkan keadaan keluarga di Filipina yang dilanda taufan minggu lalu, Mark Adam tetap meneruskan kerja amal turun padang membantu mangsa banjir di sekitar Lembah Kelang.
Katanya, pengalaman melalui bencana alam ketika di kampung kelahiran menguatkan keinginan meringankan beban individu lain yang berdepan kesulitan disebabkan banjir.
“Saya sendiri pernah beberapa kali merasai pengalaman menakutkan sejak kecil ketika taufan melanda Filipina selain melihat keluarga kehilangan harta benda dan kemusnahan.
“Kejadian terbaharu adalah pada 17 Disember lalu apabila taufan kuat dengan skala empat merosakkan bumbung rumah yang didiami ibu bersama kakak saya, manakala rumah jiran ada yang rosak teruk.
“Jadi apabila banjir melanda Lembah Kelang diikuti kejadian di beberapa negeri lain, takkan saya mahu melihat saja? Di atas usaha isteri dan guru-guru Suara Academy, kami beli barangan keperluan peribadi untuk mangsa di Shah Alam, Selangor dulu.
“Pada masa sama, isteri juga sentiasa berhubung dengan keluarga di kampung dan menyalurkan bantuan sekadar termampu untuk memastikan saudara serta tetangga dapat sedikit sebanyak pertolongan,” katanya kepada K! Online.

Dalam kejadian minggu lalu, Taufan Rai yang membadai selatan dan tengah wilayah kepulauan Filipina mengakibatkan 23 kematian selain menjejaskan kira-kira 300,000 penduduk negara itu.
Filipina antara negara paling terjejas akibat perubahan iklim apabila dihentam kira-kira 20 ribut dan taufan setiap tahun namun peristiwa 17 Disember lalu adalah bencana taufan terkuat yang melanda kali ini.
Terdahulu, penyanyi yang juga pelakon dan guru vokal itu berkongsi video mengenai keadaan rumah keluarganya di Cebu yang mengalami kerosakan akibat dilanda ribut taufan di Instagram.
Dalam hantaran itu, kelihatan beberapa kediaman mengalami kerosakan pada bahagian bumbung akibat impak dihentam ribut termasuk rumah keluarga Mark.
Berkongsi lagi keadaan keluarganya, mereka kini sudah selesai membaikpulih kerosakan bumbung namun bekalan elektrik masih belum disambung dengan hanya bergantung kepada generator buat sementara waktu.
“Syukur tiada kemalangan jiwa. Emak, adik beradik dan anak-anak saudara saya sudah kembali ke rumah. Kami selalu berhubung dengan mereka untuk tahu perkembangan.
“Sambutan Krismas pun dibuat secara sederhana sebab kesan air naik masih ada. Saya cuma mahu emak gembira dan selalu tanya khabar. Asalkan mereka selamat itu sudah cukup melegakan buat kami di sini.
“Harapan saya bekalan elektrik di sana dapat kembali pulih seperti sedia kala. Apa pun saya pasti keluarga dan jiran di kampung kuat berdepan dugaan yang sudah kerap dilalui ini,” katanya lagi.
Sungguhpun keluarganya dalam keadaan selamat, jauh di sudut hati, Mark tetap menyimpan keinginan pulang ke Cebu menziarahi ibu tercinta selepas niatnya terbantut sejak dua tahun lalu.
“Ikutkan saya memang mahu balik ke kampung selepas musim pandemik berakhir tetapi penerbangan terus ke sana belum dimulakan lagi.
“Sekarang berlaku pula taufan, jadi saya masih menunggu lagi penerbangan terus ke sana dibuka. Harapan saya semoga semuanya pulih dengan kadar segera,” luah penyanyi berusia 42 tahun itu.
Mengenai bantuan yang disalurkan kepada mangsa banjir di Shah Alam pula, mereka mengagihkan satu bag tahan lasak yang diisi selimut, tuala, pakaian dalam perempuan dan lelaki, baju tidur, kain pelikat, ubat gigi serta keperluan lain.
Katanya, pasukan yang turut disertai isterinya, Norazah Redzuan itu memasuki kawasan kampung sehingga ke lorong kediaman di kawasan terjejas untuk mengagihkan beg berkenaan.
“Semalam kami sudah menyerahkan barangan keperluan ke beberapa lokasi dan kerja pengagihan itu akan diteruskan lagi hari ini memandangkan masih banyak lagi keluarga di kawasan tersebut perlu dibantu,” katanya.
Turut terbabit dengan persediaan program realiti Hijrahkan Laguku terbitan TV Alhijrah yang bersiaran setiap Sabtu sejak lima minggu lalu, akuinya aktiviti amal yang digerakkan itu turut menyuntik semangat untuk terus kekal positif. – K! ONLINE


Banjir: JPJ tawar gantian LMM, LKM dan VOC secara percuma
Oleh MOHD. HUSNI MOHD. NOOR

25 Disember 2021, 3:30 pm
PUTRAJAYA – Jabatan Pengangkutan Jalan (JPJ) menawarkan gantian secara percuma bagi Lesen Memandu Malaysia (LMM), Lesen Kenderaan Motor (LKM), atau Sijil Pemilikan Sementara (VOC) khususnya bagi mangsa terbabit bencana banjir di seluruh negara.
JPJ menerusi kenyataan akhbar hari ini berkata, pemilik-pemilik dokumen perlu hadir sendiri dengan mengemukakan dokumen asal yang telah rosak di mana-mana kaunter pejabat JPJ bagi mendapatkan salinan gantian yang baharu.
Menurutnya, bagi dokumen yang telah musnah atau hilang, pemilik hendaklah mengemukakan salinan Laporan Polis atau Borang Pendaftaran Mangsa Bencana (Pejabat Daerah atau Jabatan Kebajikan Masyarakat).
“Salinan berkenaan perlu dikemukan sebagai bukti kehilangan bagi mendapatkan dokumen gantian yang baharu.
“Kami amat prihatin terhadap situasi musibah banjir yang berlaku di beberapa kawasan dan negeri di Malaysia,” katanya.
Dalam pada itu, katanya, JPJ juga memberi kelonggaran dari segi pemantauan pematuhan dan penguatkuasaan terhadap mana-mana kenderaan perdagangan atau persendirian, yang terlibat dalam operasi menyelamat dan membawa bekalan bantuan kepada mangsa-mangsa banjir, sehingga bencana ini terkawal sepenuhnya.

“JPJ di seluruh negara telah, sedang dan akan berada dalam bersiap siaga di dalam menghulurkan apa-apa juga bentuk bantuan, sama ada dalam bentuk tenaga manusia ataupun seumpamanya dalam mengatur-gerak aset-aset JPJ di lapangan,” katanya. – K! ONLINE


Letup kereta Tesla gara-gara kecewa bateri mahal
Oleh KOSMO!

25 Disember 2021, 4:00 pm
HELSINKI, FINLAND – Seorang lelaki di Finland meletupkan kereta jenama Tesla Model S miliknya yang berharga kira-kira AS$95,000 (RM 398,563) setelah kenderaan tersebut rosak, manakala kos baik pulihnya amat tinggi, lapor akhbar New York Post semalam.
Tuomas Katainen membeli kereta itu pada 2013 sebelum rosak setelah jarak pemanduannya mencecah 1496.7 kilometer.
Setelah sebulan berada di bengkel, mekanik memberitahu bahawa dia perlu menggantikan ‘keseluruhan sel bateri’ pada harga 20,000 euro (RM 95,004.83).
‘’Jadi saya beritahu mereka saya akan mengambilnya tanpa dibaiki. Namun, saya akan meletupkannya,’’ kata Tuomas kepada pesohor  YouTube daripada saluran Pommijätkät.
Tuomas bertindak mendapatkan bantuan pasukan lagak ngeri yang menjalankan rancangan realiti di saluran itu untuk meletupkan keretanya.
Kru lagak ngeri itu meletupkan kereta itu di sebuah bekas tapak kuari di kawasan bersalji Jaala. Mereka meletakkan kira-kira 33 kilogram bahan letupan pada badan kereta tersebut.

Patung manusia yang dipakaikan topi keledar dan topeng mirip wajah pengasas Tesla, Elon Musk dijatuhkan dari sebuah helikopter sebelum diletakkan di tempat duduk pemandu.
Rakaman menunjukkan Tuomas bersama kru tersebut bersorak setelah kereta diletupkan.
Lelaki itu menganggap bahawa letupan tersebut lebih bermakna daripada menyimpan kereta Tesla yang tidak berfungsi. – Agensi


Mangsa banjir boleh dapatkan dokumen, surat perakuan pernikahan secara percuma
Oleh SUBKHI SUDARJI

25 Disember 2021, 3:10 pm
PUTRAJAYA – Mangsa banjir yang kehilangan dokumen dan surat perakuan pernikahan di Wilayah Persekutuan boleh mendapatkannya semula secara percuma di Jabatan Agama Islam Wilayah Persekutuan (Jawi).
Menteri di Jabatan Perdana Menteri (Hal Ehwal Agama), Idris Ahmad berkata, begitu juga dokumen Sijil Kursus Praperkahwinan kepada bakal pengantin yang dianjurkan Jawi di Wilayah Persekutuan.
Menurutnya, susulan situasi semasa banjir yang melanda di beberapa buah negeri, Jawi telah diminta untuk membantu mangsa banjir mendapatkan semula dokumen pernikahan di Wilayah Persekutuan seperti surat perakuan nikah yang musnah akibat musibah banjir.
“Begitu juga dokumen Sijil Kursus Praperkahwinan kepada bakal pengantin yang dianjurkan Jawi di Wilayah Persekutuan, mangsa banjir boleh memohon semula sijil berkenaan secara percuma.
“Manakala, bagi mangsa banjir di kalangan graduan Darul Quran Jakim juga boleh memohon semula sijil atau diploma pengajian yang musnah akibat musibah banjir,” ujarnya menerusi satu kenyataan hari ini.
Beliau berkata, permohonan untuk mendapatkan semula dokumen ini tidak perlu secara tergesa-gesa dan boleh berurusan terus dengan agensi Jabatan Kemajuan Islam Malaysia (Jakim) dan Jawi.

“Ini adalah usaha agensi Islam di bawah Jabatan Perdana Menteri (Hal Ehwal Agama) untuk membantu meringankan beban mangsa-mangsa banjir.
“Marilah bersama-sama kita terus mendoakan agar mangsa-mangsa banjir dan seluruh keluarga, anggota keselamatan, petugas barisan hadapan, sukarelawan dan semua pihak diberikan keselamatan dan dipermudahkan segala urusan sepanjang melaksanakan misi bantuan,” jelasnya. – K! ONLINE


Banjir: Kerja baik pulih sekolah terjejas dilakukan segera
Oleh MOHD. HUSNI MOHD. NOOR

25 Disember 2021, 2:30 pm
PUTRAJAYA – Menteri Kanan (Pendidikan) Datuk Dr. Radzi Jidin mengarahkan supaya kerja-kerja baik pulih di sekolah-sekolah yang terjejas banjir baru-baru ini dilakukan segera.
Radzi berkata, KPM komited memastikan semua sekolah yang terlibat dalam kejadian banjir besar baru-baru ini diberi perhatian segera.
Menurutnya, ia penting bagi memastikan persekitaran pembelajaran yang lebih selamat dan selesa kepada anak-anak generasi pewaris negara.
“Petang semalam, saya ke Sekolah Menengah Kebangsaan (SMK) Taman Sri Muda, Shah Alam bagi meninjau keadaan infrastruktur sekolah selepas ditenggelami air akibat banjir besar minggu lalu.
“Selain SMK Taman Sri Muda, terdapat lapan buah sekolah lagi dalam kawasan sekitar turut terjejas. Di SMK Taman Sri Muda, selain bilik darjah, bilik khas lain yang rosak teruk adalah bengkel, makmal sains dan juga makmal komputer,” katanya menerusi hantaran di Facebook hari ini.
Katanya, beliau difahamkan, seramai 34 orang guru sekolah berkenaan juga turut terkesan akibat banjir. – K! ONLINE


Hulu Langat sesak, kenderaan masuk terlalu banyak
Oleh HARRITH HISHAM

25 Disember 2021, 2:21 pm
PETALING JAYA – Jalan utama di Hulu Langat sesak dengan kenderaan yang ingin masuk bagi memberi bantuan kepada penduduk yang terjejas akibat banjir.
Menerusi satu ciapan di laman Twitter Astro Radio Traffic mengatakan terdapat jangkaan kelewatan selama satu jam di antara Dusun Tua (Batu 14) dan Batu 9.
“Keadaan itu juga telah menyebabkan kesesakan dari arah bertentangan selama 40 minit.
“Ia juga telah memberi kesan kelewatan di jalan alternatif Ampang dan dari arah Sungai Tekali selama lebih setengah jam,” katanya.
Melalui hantaran tersebut, dapat dilihat beberapa petugas sudah berada di lokasi bagi mengawal kenderaan masuk dan keluar.
Difahamkan, kesesakan itu berlaku di laluan utama menuju ke lokasi bencana yang turut digunakan oleh pengguna biasa.

Dipercayai, ia susulan orang ramai dan pelbagai pertubuhan mengambil kesempatan hari cuti umum untuk turun membantu.
Sementara itu, seorang pengguna laman sosial @ImanDanial turut meminta orang ramai supaya menghantar bantuan di pusat-pusat agihan yang terdapat di luar bagi mengurangkan kesesakan.
“Jalan masuk Hulu Langat memang sangat sesak, kalau nak hantar bantuan, hantar terus ke Pusat Balai Raya Sg. Serai,” ciapnya.-K!ONLINE


Banjir: PDRM sumbang kudrat bantu mangsa
Oleh EDDY AQMAL MOHAMED HAMIDI

25 Disember 2021, 2:01 pm
PETALING JAYA – Polis Diraja Malaysia (PDRM) meneruskan khidmat kepada masyarakat apabila turut bersama-sama turun padang dan menggembleng tenaga membantu mereka yang terkesan akibat bencana banjir.
PDRM menerusi satu kenyataan berkata, segala bantuan dan operasi menyelamat yang disalurkan mereka sedang giat dijalankan oleh warga PDRM kepada mangsa-mangsa banjir sehingga ke saat ini.
“PDRM menerusi pelbagai unit berserta aset telah digerakkan ke beberapa lokasi yang terjejas akibat bencana banjir bagi menghulurkan bantuan seperti mengedarkan barangan keperluan termasuk melakukan kerja-kerja pembersihan.
“Warga kerja Pasukan Simpanan Persekutuan (PSP) Cheras diketuai oleh Komander PSP, Senior Asisten Komisioner Mohd. Said Ibrahim telah menggembleng tenaga membersihkan kawasan yang terjejas akibat banjir di beberapa kawasan di Hulu Langat,” kata kenyataan itu hari ini.
Jelas kenyataan itu, antara kawasan yang dibersihkan adalah Masjid Ar Rahman, Kampung Sungai Lui dan Masjid Hisamudin Alam Shah, Batu 14 Hulu Langat, Selangor.
“Aset milik PSP seperti ‘water cannon’ dan lori telah digunakan bagi memastikan tugas pembersihan kawasan berjalan dengan lancar malah kotak makanan yang dikumpulkan sendiri oleh mereka turut diedarkan kepada mangsa banjir di kampung Orang Asli Batu 23, Hulu Langat.

“PSP Cheras bersama Cawangan Integriti dan Pematuhan Standard, Briged Tengah Pasukan Gerakan Am (PGA), Cheras turut membantu mengumpulkan kira-kira 800 naskah al-Quran dan buku-buku agama di Masjid Ar Rahman, Sungai Lui yang rosak akibat banjir,” katanya.
Kesemua naskah tersebut seterusnya telah dibawa ke Masjid Al-Amin Briged Tengah PGA bagi tujuan pelupusan.
Briged Tengah PGA Cheras seterusnya meneruskan misi bantuan kemanusiaan dengan melakukan kerja-kerja pembersihan di Sekolah Rendah Agama Dusun Tua, Sekolah Jenis Kebangsaan Cina, Choon Hwa dan Balai Polis Batu 19, Hulu Langat, yang terjejas akibat banjir.
Dalam pada itu, warga kerja polis kontinjen Pahang termasuk pegawai awam dari Ibu Pejabat Polis Daerah (IPD) Kuala Lipis dan Cameron Highland telah menghulurkan bantuan melakukan kerja-kerja pembersihan di Sekolah Menengah Kebangsaan (SMK) Clifford, Kuala Lipis, Pahang.
“Kerja-kerja pembersihan turut disertai oleh Jabatan Bomba dan Penyelamat Malaysia (JBPM) dan pihak Tenaga Nasional Berhad (TNB) Daerah Kuala Lipis bersama warga pendidik SMK Clifford,” ujar kenyataan itu.
Tambahnya, pihak PDRM sentiasa mendoakan agar kesemua mangsa banjir dipermudahkan segala urusan dan sentiasa bertabah dalam apa jua keadaan. – K! ONLINE


Lelaki bersanding, konvokesyen serentak
Oleh KOSMO!

25 Disember 2021, 2:04 pm
JAKARTA – Satu rakaman video  memaparkan seorang lelaki bersanding dan menghadiri majlis konvokesyennya secara serentak menjadi tular di media sosial Indonesia baru-baru ini, lapor laman berita Suara.com semalam.
Menerusi video yang dimuat naik dalam akaun TikTok milik @maddun.photo itu, kelihatan seorang lelaki lengkap memakai jubah konvokesyen sedang menghadiri acara tersebut secara maya.
Dia  berdiri di atas pelamin bersama isterinya yang lengkap berpakaian pengantin.
“Perasmian graduan maya bagi program program pengajian Kejuruteraan Industri,” demikian kata pengacara majlis.
Netizen yang menonton video tersebut kemudian meninggalkan pelbagai komen.
“Dapat ijazah bersama ijab kabul sah,” komen seorang netizen.

“Bahagianya jadi berganda,” komen seorang netizen lain. – AGENSI


Banjir: ATM tambah 391 anggota bantu pembersihan rumah ibadat, sekolah
Oleh FITRI HAZIM

25 Disember 2021, 1:58 pm
SHAH ALAM – Seramai 391 anggota Angkatan Tentera Malaysia (ATM) telah ditambah dan digerakkan sebagai usaha membantu kerja-kerja pembersihan di rumah ibadat dan sekolah yang terjejas menerusi Ops Murni di Taman Sri Muda dan Kg. Bukit Lanchong di sini hari ini.
Panglima Angkatan Tentera, Tan Sri Affendi Buang berkata, sebelum ini seramai 109 anggota digerakkan untuk menjalankan operasi ini dan penambahan hari ini menjadikan jumlah menjadi 500 anggota tertumpu fasiliti awam yang terjejas teruk.
“Untuk di kawasan Taman Sri Muda dan Kg Bukit Lanchong, kita dalam proses bantuan pasca banjir. Jika sebelum ini seramai 109 keanggotaan yang kita aturgerakkan.
“Hari ini ATM buat penambahan menjadikan 500 anggota untk membantu kerja-kerja pembersihan di fasiliti awam yang terjejas teruk seperti rumah ibadat dan sekolah.
“Aset terlibat, kita aturgerakkan adalah Back Hoe dan Tipper serta aset tambahan lain yang sesuai dan kita selaraskan kerja-kerja ini dengan Majlis Bandaraya Shah Alam (MBSA),” katanya pada sidang akhbar di Pos Kawalan Tempat Kejadian (PKTK) Sri Muda Seksyen 25 di sini hari ini.
Tambah beliau, sebuah kompeni (pasukan) yang terdiri daripada lima pegawai dan 97 anggota ATM turut diletakkan dalam kesiapsiagaan di setiap negeri yang terjejas dan akan digerakkan mengikut keperluan tambahan.

Selain itu, beliau menegaskan ATM sentiasa meletakkan kepentingan keselamatan mangsa sebagai keutamaan yang perlu didahulukan dengan kesepaduan bersama agensi yang terlibat.
“ATM sentiasa komited dalam melaksanakan tugas sekundernya bagi membantu pihak berkuasa dalam menyelamatkan mangsa banjir terutama usaha memindahkan mereka ke kawasan selamat,” ujarnya.– K! ONLINE


Lebih 5,000 KIR terima bantuan Program Food Bank Malaysia
Oleh LUQMAN RIDHWAN MOHAMED NOR dan MOHD. HUSNI MOHD. NOOR

25 Disember 2021, 1:25 pm
PUTRAJAYA – Lebih 5,000 Ketua Isi Rumah (KIR) telah menerima bantuan bakul makanan menerusi Program Food Bank Malaysia khusus untuk mangsa-mangsa banjir sejak 19 Disember lalu.
Pengarah Kanan Sektor Perdagangan, Pengedaran dan Perniagaan Kementerian Perdagangan Dalam Negeri dan Hal Ehwal Pengguna (KPDNHEP), Shamshuzaman Sulaiman berkata, sumbangan bakul makanan itu akan diteruskan selagi ia diperlukan oleh mangsa-mangsa banjir.
“Sejak bencana banjir ini berlaku, kita telah membantu mangsa-mangsa tanpa mengira kawasan. Bakul-bakul makanan telahpun kita salurkan di negeri-negeri seperti Melaka, Negeri Sembilan dan Kuala Lumpur selain kawasan banjir di Lembah Klang.
“Jika kita ada 1,000 bakul makanan dalam simpanan, maka 1,000 itu yang akan diberikan di kawasan-kawasan memerlukan,” katanya ketika dihubungi Kosmo! di sini hari ini.
Beliau berkata, Program Food Bank Malaysia juga berjalan serentak dengan Program Foodbank Siswa yang dilaksanakan terus—menerus di 27 institusi pengajian tinggi awam dan swasta seluruh negara.
Dalam pada itu, Shamshuzaman berkata, isu viral melibatkan Program Food Bank Malaysia baru-baru ini tidak mematahkan semangat mereka, namun menjadi pembakar semangat untuk pihaknya terus membantu golongan memerlukan.

KPDNHEP dalam satu kenyataan semalam menjelaskan, Program Food Bank Malaysia adalah program kesukarelawan yang dikendalikan oleh kementerian dan bukannya program bantuan makanan rasmi kerajaan.
Jelasnya, tiada peruntukan kerajaan terlibat dalam program itu sebaliknya ia berkonsepkan pengumpulan barangan makanan dan keperluan daripada penyumbang seperti pasaraya, pengilang, pengusaha makanan serta syarikat korporat.
Bagi menjelaskan isu video tular itu, kementerian menjelaskan bahawa kotak disediakan berkenaan adalah pek individu yang dihasratkan untuk kegunaan segera individu yang dilanda musibah.
“Barangan yang disumbangkan di dalam kotak tersebut terdiri daripada makanan kering (ready to eat) dan keperluan diri.
“Malah, barangan lain turut disediakan di luar kotak seperti beras, gula, tepung, lampin pakai buang bagi bayi dan orang dewasa berserta tuala wanita,” katanya. – K! ONLINE


Banjir: Peminjam PTPTN terkesan diberi penangguhan bayaran
Oleh SITI A'ISYAH SUKAIMI

25 Disember 2021, 1:49 pm
PUTRAJAYA – Kerajaan bersetuju untuk memberikan penangguhan bayaran balik pinjaman Perbadanan Tabung Pendidikan Tinggi Nasional (PTPTN) selama tiga bulan kepada peminjam yang terkesan akibat bencana banjir.
Menteri Pengajian Tinggi, Datuk Seri Dr. Noraini Ahmad berkata, justeru peminjam yang terkesan boleh mengemukakan permohonan kepada PTPTN bermula 28 Disember hingga 31 Mac depan.
“Butiran lanjut mengenai pelaksanaannya akan diumumkan oleh PTPTN. Keputusan ini diambil selari dengan aspirasi kerajaan hari ini yang prihatin serta komited membantu Keluarga Malaysia dalam saat yang mencabar ini,” katanya dalam satu kenyataan akhbar di sini hari ini.
Beliau berkata, diharapkan penangguhan bayaran balik pinjaman PTPTN ini dapat meringankan beban peminjam yang terkesan.
Ujarnya lagi, bencana banjir yang melanda negara mengakibatkan kemusnahan harta benda kepada mereka yang terlibat termasuk peminjam PTPTN. -K!ONLINE


JPJ siasat iklan lesen memandu tidak sah
Oleh MOHD. HUSNI MOHD. NOOR

25 Disember 2021, 1:21 pm
PUTRAJAYA – Jabatan Pengangkutan Jalan (JPJ) melalui Bahagian Pelesenan Memandu menerima laporan berkaitan pengiklanan mendapatkan lesen memandu secara tidak sah di media sosial.
JPJ menerusi kenyataan akhbar hari ini berkata, menerusi iklan itu, individu berkenaan mendakwa menjadi agen tempatan untuk membantu urusan mendapatkan lesen memandu tanpa perlu ke JPJ dan hanya memerlukan permit kerja (bagi warga asing).
Menurutnya, jabatan ini telah cuba menghubungi individu berkenaan namun, gagal dan mendapati akaun media sosial yang didaftarkan adalah sebagai akaun Syarikat Vehicle Motor Company.
“JPJ memandang serius terhadap berita palsu yang tular tersebut dan siasatan sedang dijalankan termasuk membuat laporan polis, ” katanya.
Dalam hal ini, katanya, JPJ menasihatkan orang ramai agar tidak mudah percaya dan menghubungi pejabat JPJ yang berdekatan bagi mendapatkan maklumat yang lebih tepat dan sahih. – K! ONLINE


City tetap waspada ancaman Leicester
Oleh KOSMO!

25 Disember 2021, 1:36 pm
MANCHESTER – Pengurus Manchester City, Pep Guardiola percaya Leicester City mampu mengejutkan pasukannya pada aksi Liga Perdana Inggeris (EPL) di Stadium Etihad malam esok.
Meskipun pasukan pelawat menampilkan aksi terumbang-ambing dalam beberapa perlawanan terdahulu, namun beliau tidak mahu barisan pemainnya memandang rendah keupayaan The Foxes.
City berada pada prestasi terbaik ketika ini apabila memenangi kesemua lapan perlawanan terakhir untuk menerajui saingan liga menerusi perbezaan tiga mata dengan pasukan tangga kedua, Liverpool.
“Leicester tetap akan menjadi Leicester. Mereka memiliki seorang jurulatih berkualiti selain diperkuatkan beberapa pemain berkelas dunia di setiap posisi penting.
“Bagaimanapun, setiap pasukan pasti akan berdepan situasi seperti itu. Mungkin kita selalu lihat Leicester bersaing di bahagian atas, jadi agak janggal untuk lihat kedudukan mereka sekarang,” kata Guardiola.
Menilai barisan pemain yang dimiliki The Foxes, beliau meminta pemain-pemainnya agar berwaspada kerana sedikit kealpaan mampu menghukum The Citizens biarpun beraksi di laman sendiri.

“Saya sentiasa beri kredit kepada Leicester kerana mereka adalah sebuah pasukan yang berkualiti. Apa sahaja boleh berlaku sekiranya kami tidak berjaga-jaga dengan kemampuan mereka,” ujarnya.-K! ONLINE


Benitez terkejut aksi diteruskan
Oleh KOSMO!

25 Disember 2021, 2:04 pm
LONDON – Pengurus Everton, Rafael Benitez mengakui terkejut dengan keputusan penganjur Liga Perdana Inggeris yang menolak permohonan kelab itu untuk menangguhkan aksi menentang Burnley, malam esok.
The Toffees kini dihimpit isu kecederaan dan jangkitan Covid-19 hingga menyaksikan pasukan itu hanya memiliki 12 pemain termasuk tiga penjaga gol.
Lima pemainnya diuji positif Covid-19 selepas aksi menentang Chelsea minggu lalu.
Benitez juga kehilangan khidmat enam pemain senior ekoran kecederaan termasuk Richarlison, Andros Townsend dan Yerry Mina.
“Masalah kecederaan dan kes positif Covid-19 menyebabkan kami jangkakan yang perlawanan ini akan ditangguh. Sekarang saya perlu fikirkan tentang 11 pemain yang cergas.
“Saya cukup terkejut apabila kami tetap perlu bermain,” kata Benitez.

Kes harian Covid-19 di United Kingdom kini melebihi angka 100,000 dan keputusan untuk meneruskan aksi Liga Perdana Inggeris begitu mengejutkan ramai pihak.
“Kami berdepan risiko apabila kemungkinan orang yang dijangkiti berada di sekeliling kami agak besar,” katanya.
Situasi itu menyebabkan Benitez mungkin terpaksa menggunakan khidmat Dominic Calvert-Lewin lebih awal selepas dia tersisih daripada pasukan sejak Ogos lalu ekoran masalah kecederaan paha dan kini berada dalam proses pemulihan.
“Kami memiliki pemain yang cedera dan mereka mungkin terpaksa bermain walaupun belum cergas,” kata Benitez. – AGENSI


Siasat kes Omicron di Indonesia selepas pulang dari Malaysia
Oleh SITI A'ISYAH SUKAIMI

25 Disember 2021, 2:13 pm
PUTRAJAYA – Kementerian Kesihatan (KKM) masih menjalankan siasatan lanjut berhubung kes positif Covid-19 varian Omicron di Indonesia melibatkan warga negara tersebut yang pulang dari Malaysia.
Menteri Kesihatan, Khairy Jamaluddin Abu Bakar berkata, kes adalah seorang lelaki berusia 20 tahun pulang ke Indonesia pada 10 Disember dengan ujian Covid-19 adalah negatif semasa ketibaan.
Katanya, hasil siasatan di Malaysia mendapati, kes merupakan tahanan pendatang asing tanpa izin (PATI) di Depo Tahanan Semenyih ditahan pada 22 September bersama-sama tiga lagi rakan.
“Keempat-empat mereka telah melakukan saringan kemasukan ke depo pada 23 September dan kesemuanya negatif. Bagaimanapun, dua rakannya telah dibebaskan pada 24 September kerana mempunyai dokumen lengkap.
“Hanya lelaki tersebut dan seorang lagi rakan kes telah disabitkan kesalahan serta dihantar pulang ke Indonesia pada 10 Disember setelah selesai perbicaraan,” katanya pada sidang akhbar di sini hari ini.
Beliau berkata, sehingga kini, rakan kes yang pulang bersama dimaklumkan adalah negatif Covid-19 pada saringan kedua manakala, siasatan lanjut masih dijalankan untuk mendapatkan maklumat mengenai kontak rapat kes serta punca jangkitan.

“Komunikasi dengan pihak Kedutaan Indonesia di Malaysia dan Kementerian Kesihatan Indonesia (KKI) masih diteruskan bagi mendapatkan maklumat lanjut berkaitan kes.
“KKM juga sedang bekerjasama dengan pihak Jabatan Imigresen Malaysia bagi menjalankan siasatan, pengesanan kontak kepada kes serta bagi langkah pencegahan dan kawalan sewajarnya,” ujarnya.
Khairy Jamaluddin berkata demikian susulan KKM mendapatkan maklumat melalui Kedutaan Indonesia di Malaysia dan KKI berhubung kenyataan KKI pada 23 Disember mengenai pengesanan kes positif Covid-19 dengan varian Omicron pada 21 Disember.
Ia selepas hasil ujian saringan lelaki tersebut pada 16 Disember di Indonesia semasa dalam tempoh kuarantin selepas ketibaan dari Malaysia. -K!ONLINE


Alonso gesa The Blues jangan putus asa
Oleh KOSMO!

25 Disember 2021, 1:38 pm
LONDON – Bek kiri Chelsea, Marcos Alonso menggesa rakan sepasukan agar tidak patah semangat selain berjuang habis-habisan ketika menghadapi jadual padat dalam semua pertandingan.
Skuad kendalian Thomas Tuchel itu mencatat keputusan yang agak mengecewakan dalam beberapa perlawanan terdahulu sehingga terlepas kedudukan sebagai pendahulu Liga Perdana Inggeris (EPL).
Walaupun dibelenggu jadual padat selain ramai pemain yang disahkan positif Covid-19, namun Alonso tidak mahu rakan sepasukan alpa menjelang aksi Liga Perdana menentang Aston Villa di Villa Park Isnin nanti.
“Memang sukar untuk mengekalkan aksi konsisten apabila terpaksa bermain banyak perlawanan dalam tempoh singkat, lebih-lebih lagi ramai pemain tidak boleh beraksi akibat pandemik.
“Bagaimanapun, kami perlu akur selain bersiap sedia walaupun keputusan tidak memihak kepada kami dalam beberapa perlawanan sebelum ini. Saya harap kami boleh kembali ke prestasi lama seterusnya menerajui liga,” kata Alonso.
Sementara itu, Tuchel memberi bayangan beberapa pemain utama sudah pulih daripada kecederaan serta bebas virus Covid-19, namun beliau perlu menilai tahap kesihatan mereka sebelum perlawanan bermula.

“Ini adalah Liga Perdana dan kami akan bertemu Aston Villa, salah sebuah pasukan yang sukar untuk ditentang. Saya ada berita baik tetapi tidak boleh terlalu gembira kerana kesihatan mereka akan dinilai terlebih dahulu,” ujar beliau.-K! ONLINE


Kapal kargo berlabuh tanpa kebenaran di Pulau Pinang
Oleh NOOR HASLIZA NUSI

25 Disember 2021, 1:10 pm
GEORGE TOWN – Maritim Malaysia (APMM) menahan sebuah kapal kargo yang dipercayai berlabuh tanpa kebenaran di kedudukan 0.7 batu nautika barat Bagan Ajam, Butterworth dekat sini semalam.
Kapal kargo ‘MV KONG’ sepanjang 59.97 meter yang didaftarkan di Sierra Leone itu ditahan kira-kira pukul 1.30 tengah hari.
Pengarah Maritim Negeri, Kepten Maritim Abd. Razak Mohamed berkata, hasil pemeriksaan mendapati kapal tersebut dikendalikan sembilan kru dan nakhoda terdiri tiga warga Indonesia serta enam warga Iran berusia antara 34 hingga 47 tahun.
“Pemeriksaan lanjut mendapati mereka disyaki melakukan kesalahan di bawah Seksyen 491B(1)(l) Ordinan Perkapalan Saudagar 1952 iaitu bersauh tanpa kebenaran Ketua Pengarah Jabatan Laut Malaysia.
“Kapal dan kru tersebut kemudiannya dibawa ke Jeti Pasukan Polis Marin Batu Uban untuk tindakan selanjutnya. Jika disabit kesalahan boleh didenda tidak melebihi RM100,000 atau penjara tidak melebihi dua tahun atau kedua-duanya,” katanya dalam satu kenyataan hari ini.
Justeru beliau memberitahu, Maritim Pulau Pinang akan terus mempertingkatkan pemantauan dan rondaan di sekitar perairan negeri ini serta tidak akan berkompromi dengan mana-mana pihak yang melanggar undang-undang perairan negara.

Tambahnya, orang awam diminta agar bekerjasama dalam melaporkan sebarang kejadian menyalahi undang-undang, kecemasan atau kemalangan di laut melalui talian kecemasan 24 jam iaitu MERS 999 atau Pusat Operasi Maritim Pulau Pinang di talian 04-2626146 atau 04-2643650. – K! ONLINE


Wang RM697,000 lesap dikebas ‘Datuk Suhaimi’
Oleh KHAIRUL MOHD. ALI

25 Disember 2021, 1:15 pm
JOHOR BAHRU – Seorang warga emas wanita kerugian RM697,000 selepas ditipu seorang individu yang menyamar sebagai Pengarah di Bukit Aman dengan nama panggilan ‘Datuk Suhaimi’.
Ketua Jabatan Siasatan Jenayah Komersil Johor, Asisten Komisioner Amran Md. Jusin berkata, mangsa yang juga merupakan seorang jurujual kenderaan di Kluang itu pada mulanya dihubungi seorang individu tidak dikenali pada 16 Disember lalu.
Katanya, individu berkenaan memaklumkan mangsa telah mendaftar sebuah syarikat dan mempunyai tunggakan bayaran cukai sebanyak RM55,800.
“Mangsa seterusnya disambungkan ke Bukit Aman dan berurusan dengan Pengarah bernama Datuk Suhaimi yang telah menghantar satu pautan mengarahkan mangsa mengisi maklumat peribadi dan butiran perbankan.
“Datuk Suhaimi seterusnya mengarahkan mangsa memindahkan kesemua wang ke dalam akaun yang diberi bagi tujuan membantu siasatan.
“Mangsa kemudian memindahkan RM312,795.66 ke dalam akaun itu pada 21 Disember. Namun ketika mangsa membuat semakan akaunnya semalam, dia mendapati terdapat pengeluaran wang daripada akaunnya ke pihak tidak dikenali menyebabkannya mengalami kerugian berjumlah RMRM697,000,” katanya dalam satu kenyataan, di sini hari ini.

Tambah Amran, mangsa yang hanya menyedari ditipu kemudian membuat laporan polis.
“Kes disiasat mengikut Seksyen 420 Kanun Keseksaan yang memperuntukkan hukuman penjara tidak kurang setahun dan tidak lebih 10 tahun beserta sebat dan denda,” ujarnya.
Sementara itu, beliau turut mengingatkan masyarakat agar tidak mudah panik apabila dihubungi mana-mana nombor telefon yang tidak dikenali dan melakukan semakan dengan pihak berkuasa terlebih dahulu.-K! ONLINE


Minamino puji cara Klopp ‘jaga’ pemain
Oleh KOSMO!

25 Disember 2021, 1:02 pm
LONDON – Bintang Jepun, Takumi Minamino cukup mengagumi pendekatan Jurgen Klopp dalam memastikan pemain kekal berada dalam motivasi terbaik.
Walaupun kurang mendapat minit permainan berbanding pemain lain, Minamino tetap menghargai setiap peluang yang diberikan Klopp khususnya dalam saingan Piala Liga.
“Saya memperoleh banyak minit permainan di Piala Liga dan pastinya itu adalah peluang terbaik buat saya. Ia peluang untuk saya menunjukkan apa yang saya mampu lakukan dan membuktikan kualiti.
“Pengurus sentiasa cuba kekalkan motivasi pemain di tahap tertinggi. Ketika saya tidak bermain, dia sentiasa bercakap dengan saya dan bantu kekalkan motivasi saya.
“Dia (Klopp) cukup adil dengan setiap pemain. Saya sangat mengagumi kemahirannya dalam bidang pengurusan,” kata Minamino.
Sejak menyertai The Reds, Minamino masih lagi bergelut untuk menempatkan dirinya dalam kesebelasan utama yang didominasi oleh Mohamaed Salah dan Sadio Mane.

Setakat ini, Minamino belum lagi membuat penampilan dalam kesebelasan utama di Liga Perdana Inggeris dan hanya membuat enam penampilan sebagai pemain gantian.
Malah, Minamino juga mahu menjadikan situasinya yang jarang diturunkan sebagai penyuntik motivasi untuk tampil lebih baik. – AGENSI


Nak salam ambil berkat, tunggu habis kuarantin -KJ
Oleh SITI A'ISYAH SUKAIMI

25 Disember 2021, 12:52 pm
PUTRAJAYA – “Mungkin ada nak salam ambil berkat, akhirnya salam ambil Omicron,” kata Menteri Kesihatan, Khairy Jamaluddin Abu Bakar berhubung kebimbangan sekiranya tidak mematuhi kuarantin di rumah boleh merisikokan penularan jangkitan Covid-19 termasuk varian Omicron.
Beliau berkata, berdasarkan data kes-kes baharu jangkitan Covid-19 varian Omicron dilaporkan pada 23 dan 24 Disember, sebanyak 30 kes daripada 49 kes varian Omicron melibatkan individu yang pulang dari Arab Saudi selepas mengerjakan umrah.
“Kita dapati sebahagian besar mereka tidak patuh dengan pengasingan ahli keluarga. Mereka akan balik bergaul dengan ahli keluarga, rakan serta akan menerima tetamu jiran tetangga.
“Justeru, saya harap ia dapat dipatuhi (kuarantin di rumah) sebab ini serius. Kita beri kemudahan Perintah Pengawasan dan Pemerhatian di Rumah (HSO) sebab kita dah buat keputusan hidup dengan Covid-19, jadi kita nak mudahkan tak perlu hantar ke stesen kuaratin dan sebagainya.
“Hal ini kerana ia menelan belanja dan kita benarkan HSO. Sehubugan itu, patuhlah dengan mengasingkan diri,” katanya pada sidang akhbar di sini hari ini.
Dalam pada itu, beliau berkata, Kementerian Kesihatan (KKM) menyarankan supaya mereka yang ingin menunaikan umrah untuk mengambil dos penggalak termasuk mereka yang mahu keluar negara.

“Sudah pasti umrah susah untuk menjaga penjarakan jadi, kita nasihatkan terutama warga emas bagi dapatkan dos penggalak untuk ke umrah atau mana-mana luar negara.
“Justeru, mereka yang pulang dari Arab Saudi pada minggu depan adalah tertakluk pelaksanaan nanti iaitu pemakaian peranti pengesanan digital untuk memastikan mereka patuh duduk di rumah,” katanya.
Tambah beliau, mereka yang pulang daripada umrah juga diminta tidak keluar dari bilik serta elakkan bergaul dengan keluarga dan elakkan menerima kunjungan saudara-mara yang ingin ‘mengambil berkat’ sekali gus perlu tunggu sehingga tamat kuarantin.
Susulan laporan kes Omicron dari Arab Saudi, beliau berkata, negara tersebut akan dimasukkan ke dalam senarai negara berisiko tinggi bermula minggu depan.
Pada masa ini terdapat sembilan negara berisiko tinggi yang memerlukan pengembara ke Malaysia memakai peranti pengesanan digital iaitu United Kingdom, Amerika Syarikat, Denmark, Australia, Perancis, Norway, Kanada, India dan Nigeria. -K!ONLINE


‘Instafamous’ belanja wagyu pada mangsa banjir
Oleh HARRITH HISHAM

25 Disember 2021, 1:07 pm
PETALING JAYA – Ribuan penduduk terjejas akibat banjir minggu lalu membuatkan ramai orang terpanggil untuk turun membantu.
Melalui perkongsian di Instagram milik selebriti media sosial dikenali sebagai Cik Epal dilihat turut menghulurkan bantuan bersama suaminya kepada mangsa banjir.
Lebih mengejutkan, dilihat pasangan itu juga menyediakan piza daging wagyu kepada semua penduduk di situ menerusi satu klip video berdurasi 57 saat.
“Bila tengah bagi pizza ada adik ni cakap,murah rezeki akak. Rasa sebak pulak dengar,” katanya dalam satu hantaran.
Rata-rata orang ramai memuji sikap pemurah selebriti itu serta turut berasa gembira melihat penduduk menikmati hidangan tersebut.
“Semua mahal-mahal, seronok mereka makan dengan gembira,” kata makeuplidiasaedon.

“Makanan boleh menggembirakan hati mereka yang berduka, kita yang tengok ni rasa bersyukur dan gembira bila lihat mereka makan.
“Semoga sentiasa dimurahkan rezeki Cik Epal,” ujar _nznj. – K! ONLINE


“Jaga diri semua,”- Agong
Oleh ISKANDAR SHAH MOHAMED

25 Disember 2021, 12:03 pm
SHAH ALAM – “Take care everybody. (Jaga diri semua),”.
Demikian pesan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang mencemar duli menyantuni mangsa banjir di pusat pemindahan sementara (PPS) Pusat Latihan Pengajar dan Kemahiran Lanjutan (CIAST) Seksyen 19 di sini, hari ini.
Turut berangkat mengiring, Raja Muda Selangor, Tengku Amir Shah.
Al-Sultan Abdullah yang beruniform celoreng tiba di pekarangan PPS itu dengan memandu kenderaan pacuan empat roda pada pukul 9.50 pagi.
Baginda kemudian diberikan taklimat menyeluruh oleh Pegawai Daerah Klang, Mohd. Faizal Abdul Raji mengenai situasi terkini banjir terutama di Taman Sri Muda, Seksyen 25, di sini.
Al-Sultan Abdullah seterusnya berkenan memberi sumbangan wang tunai kepada setiap keluarga mangsa selama kira-kira 30 minit di PPS itu selain menyerahkan sumbangan barangan keperluan harian daripada Pasukan Bencana Istana Negara.

Baginda turut sempat beramah mesra dengan beberapa keluarga yang meraikan sambutan Hari Krismas di pusat tersebut.
PPS yang dibuka sejak Isnin lalu itu kini menempatkan seramai 149 mangsa dari 49 keluarga termasuk 52 kanak-kanak dan dua bayi.
Baginda kemudian berkenan berangkat meninjau proses pembersihan di Masjid Taman Sri Muda yang terjejas akibat banjir.
Turut hadir, Menteri Kewangan, Tengku Datuk Seri Zafrul Tengku Abdul Aziz;
Menteri Besar Selangor, Datuk Seri Amirudin Shari dan Panglima Angkatan Tentera, Jeneral Tan Sri Affendi Buang. -K!ONLINE


Aksi McGregor, Paul dinanti ramai
Oleh KOSMO!

25 Disember 2021, 12:00 pm
LAS VEGAS – Bekas jaguh seni bela diri campuran (MMA) dunia, Dan Hardy berharap pertarungan melibatkan dua atlet UFC terkemuka, Jake Paul menentang Conor McGregor dapat direalisasikan pada tahun depan.
Sebagai rekod, Paul yang sebelum ini hanyalah petinju laman penstriman Youtube telah mencipta sensasi tersendiri apabila berjaya menewaskan bekas jaguh MMA, Tyrone Woodley dengan keputusan knockout satu tumbukan sahaja pada pertarungan di Florida minggu lalu.
Susulan itu, Paul berhasrat untuk bergelar petinju sepenuh masa dan mencabar semua jaguh UFC untuk bertarung dengannya termasuk McGregor yang dianggap sebagai antara atlet terbaik dalam gelanggang tersebut.
Hardy berkata, McGregor perlu segera bersetuju dengan tawaran yang diberikan oleh Paul kerana penganjur pasti tidak akan melepaskan peluang menganjurkan pertarungan tersebut dengan menawarkan wang tunai lumayan buat kedua-dua belah pihak.
“Saya jangkakan pertarungan Paul dan McGregor dapat disaksikan pada tahun depan kerana kita tahu Paul memiliki daya tarikan luar biasa menerusi platform youtube dan kini membuktikan kemampuan sebenar di atas gelanggang.
“Justeru, saya tidak terkejut jika mereka berdua bertarung di atas gelanggang yang sama kerana tawaran yang bakal diberikan oleh pihak penganjur pasti nilainya luar biasa dan sudah tentu lebih menarik berbanding pertarungan yang diatur oleh UFC,” katanya.

McGregor sebelum ini telah meraih wang tunai lumayan selepas bersetuju untuk bertarung dengan Floyd Mayweather pada 2017 dan kini sedang menjalani proses pemulihan selepas patah kaki ketika bersaing dengan Dustin Poirier untuk saingan UFC pada Julai lepas. – AGENSI


Boleh didenda jika didapati langgar perintah kuarantin
Oleh SITI A'ISYAH SUKAIMI

25 Disember 2021, 1:03 pm
PUTRAJAYA – Ahli Parlimen Hulu Langat, Hasanuddin Mohd. Yunus boleh didenda RM1,000 sekiranya beliau didapati melakukan kesalahan melanggar perintah kuarantin di rumah.
Menteri Kesihatan, Khairy Jamaluddin Abu Bakar berkata, Kementerian Kesihatan (KKM) sedang melakukan siasatan terhadap dakwaan beliau melanggar perintah kuarantin di rumah selepas melakukan lawatan rasmi ke luar negara.
Katanya, Hasanuddin ada membuat permohonan untuk pengecualian kuarantin bagi menghadiri persidangan Pertubuhan Kerjasama Islam (OIC) di Istanbul, Turki untuk perjalanan 8 hingga 12 Disember.
“Beliau menghadiri persidangan tersebut bersama tiga lagi wakil dan pengecualian kuarantin itu diberikan kerana protokol ujian dan pelepasan untuk perjalanan rasmi.
“Namun, Pusat Tindak Balas dan Kesiapsiagaan Krisis (CPRC) menerusi emel pada 20 Disember kepada beliau mengeluarkan perintah Perintah Pengawasan dan Pemerhatian di Rumah (HSO),” katanya pada sidang akhbar di sini hari ini.
Khairy Jamaluddin berkata, Hasanuddin tiba di negara ini pada 22 Disember jadi, pengecualian kuarantin yang diterima sebelum ini telah ditolak sekali gus beliau diminta melakukan kuarantin di rumah.

“Justeru kita sedang menyiasat perkara ini, di mana beliau telah pergi… ke Turki, Iran dan Pakistan serta di mana sahaja beliau telah berada. “Sekiranya benar beliau melanggar perintah kuarantin di rumah, beliau boleh didenda RM1,000,” katanya.
Terdahulu, Hasanuddin dikritik oleh rakyat Malaysia selepas berkongsi gambar beliau berada di sebuah pergunungan Iran pada akaun Facebook sedangkan pada waktu itu, kawasan di Hulu Langat dilandar banjir. -K!ONLINE


Pelanggan nasi kandar berang dilempar najis
Oleh NOOR HASLIZA NUSI

25 Disember 2021, 12:12 pm
GEORGE TOWN – Sekumpulan pelanggan sebuah restoran nasi kandar popular di Ayer Itam di sini berang apabila mendakwa terkena najis yang dilempar individu dari tingkat atas sebuah flat berhampiran premis itu baru-baru ini.
Kejadian itu dirakam seorang pengunjung dipercayai adik beradik yang datang bercuti ke negeri ini dari Johor Bahru, Johor sebelum memuat naik menerusi aplikasi TikTok dua hari lalu.
Menerusi video tersebut, wanita dipercayai pemilik akaun TikTok itu telah merakam keadaan seorang lagi wanita dipercayai adik perempuannya yang didakwa terkena percikan najis yang dilempar dari tingkat atas flat ke kawasan tempat meletak kereta di situ.
Turut terkena percikan najis yang dipercayai dibuang di dalam bungkusan plastik adalah sebuah kereta jenis Hyundai berwarna putih yang didakwa milik adik wanita itu.
Kereta tersebut dikatakan telah diletakkan di kawasan parkir berhampiran premis nasi kandar berkenaan dan lokasi kejadian merupakan tempat terbuka.
Dalam pada itu, netizen yang menonton video tersebut kemudiannya turut meninggalkan pelbagai komen.

“Kampung Melayu ni turun temurun dah haih. Kami orang sini pun lebih pada tu dok kena. Apa pun pun next time (lain kali) mai parking jauh takpa,” komen seorang netizen.
“Adui saya sebagai wakil penduduk memohon maaf pada puan, saya dari kecil duduk (tinggal) berasa malu juga,” tulis seorang pengguna TikTok di ruangan komen. – K! ONLINE


‘Rider’ hantar bantuan di kawasan orang Asli
Oleh HARRITH HISHAM

25 Disember 2021, 11:57 am
PETALING JAYA – Tindakan penghantar makanan atau ‘rider’ menghulurkan bantuan kepada penduduk yang terjejas akibat banjir baru-baru ini mendapat perhatian orang ramai.
Melalui video berdurasi satu minit 26 saat yang dikongsikan di Twitter @rabkhairahas menunjukkan puluhan penghantar makanan tekad membawa pelbagai barangan bantuan walaupun hanya menaiki motosikal.
“Allahuakbar, abang-abang Grab, FoodPanda, Shopee Food, Lalamove sanggup tinggalkan tugas hakiki demi bantu hantar makanan kepada mangsa banjir di Kampung Orang Asli, Hulu Langat.
“Mereka bantu dari pagi sampai malam, walaupun tiada gaji tapi pahala 100 peratus Insyallah,” ciapnya.
Dalam pada itu, seorang lagi ‘rider’ dikenali sebagai @hafiz_abqarii turut berkongsi misi bantuannya di sebuah kampung di Hulu Langat.
“Tadi Kami pergi satu perkampungan di sempadan antara Hulu Langat dan jelebu.

“Bekalan sudah lama terputus akibat tanah runtuh dan mereka tidak dapat menghubungi sesiapa,” katanya dalam satu ciapan.
Susulan perkongsian itu, rata-rata orang ramai dilihat terharu serta memuji mereka yang bersusah payah membantu mangsa banjir.
“Dari rakyat untuk rakyat, semoga Allah s.w.t. murahkan rezeki mereka semua,” tulis @Fazeerul.
“Bukan semua ‘hero’ menaiki kenderaan mewah. Ada di antaranya menaiki Viva dan motosikal sahaja,” kata @NagiptHashim. – K!ONLINE


Wilayah China beri pinjaman wang untuk lahirkan bayi
Oleh KOSMO!

26 Disember 2021, 8:00 pm
BEIJING – Wilayah Jilin meminta bank-bank untuk memberikan pinjaman ‘perkahwinan dan kelahiran’ sehingga AS$31,400 (RM131,723) kepada pasangan suami isteri sebagai usaha menangani masalah kadar kelahiran rendah di China, lapor laman berita Wionews semalam.
Demografi negara paling ramai penduduk di dunia itu kini berada dalam kitaran ‘terbalik’ kerana ia mungkin mengalami pertumbuhan negatif selepas 2025.
Sehingga kini, tiada maklumat tentang bagaimana pemerintah akan membantu pinjaman tersebut.
Pinjaman itu bagaimanapun menawarkan diskaun untuk kadar faedah, bergantung kepada bilangan anak yang dimiliki oleh pasangan yang memohon.
Pinjaman sama menjadi topik hangat di laman sosial Weibo.
Seorang pengguna Weibo menulis bahawa individu yang perlu mendapatkan pinjaman kewangan bagi membesarkan anak bermaksud bahawa mereka ‘tidak mahukan anak tersebut.’

“Menambah beban kewangan pasangan suami isteri bukanlah satu tindakan yang baik,” katanya.
Dalam satu langkah lain pula, Jilin membenarkan pasangan dari wilayah lain mendapatkan permit penduduk yang dikenali sebagai hukou.
Ia juga membolehkan pasangan suami isteri untuk mengakses perkhidmatan awam di Jilin sekiranya mereka mempunyai anak dan mendaftarkan mereka di sana.
Pasangan yang mempunyai dua atau tiga anak juga boleh mendapatkan pengurangan cukai sekiranya mereka menubuhkan perniagaan kecil.
Jilin mencatatkan penurunan populasi terburuk dalam tempoh beberapa tahun kebelakangan ini.
Sementara itu, artikel yang ditulis oleh sebuah akhbar pemerintah di China telah meminta ahli-ahli Parti Komunis China (PKC) untuk memikul tanggungjawab bagi masalah jumlah penduduk yang semakin berkurangan, dan memaklumkan bahawa pasangan ‘wajib’ mempunyai sekurang-kurangnya tiga anak.
“Tiada ahli parti yang boleh menggunakan sebarang alasan bersifat objektif atau peribadi untuk tidak berkahwin atau mempunyai anak.
“Mereka juga tidak boleh menggunakan sebarang alasan untuk mempunyai satu atau dua anak sahaja,” demikian kenyataan yang ditulis artikel itu. – AGENSI


Pemandu lori di bawah pengaruh dadah dituduh di mahkamah esok
Oleh OTHMAN YAHAYA

26 Disember 2021, 10:01 pm
SUNGAI PETANI – Seorang lelaki yang didakwa memandu lori di bawah pengaruh dadah sehingga mengakibatkan kematian seorang anggota Pasukan Gerakan Am (PGA) dalam kemalangan pada Jumaat lalu akan dituduh di Mahkamah Majistret di sini pada esok.
Dalam kemalangan kira-kira pukul 2 pagi di Kilometer 79.5 Lebuh Raya Utara-Selatan arah utara itu, mangsa, Koperal Muhamad Aziem Azman, 34, maut di lokasi kejadian akibat kecederaan parah pada kepala.
Isteri mangsa yang merupakan seorang guru berusia 34 tahun mengalami kecederaan di bahagian kepala, badan dan kaki manakala anak mereka berusia empat tahun tidak cedera.
Ketua Polis Daerah Kuala Muda, Asisten Komisioner Adzli Abu Shah berkata, suspek berusia 40 tahun direman selama empat hari bermula 24 Disember lalu.
“Ujian saringan awal urin yang dilakukan mendapati suspek positif dadah jenis methamphetamine.
“Kes disiasat di bawah Seksyen 44 (1)(a) Akta Pengangkutan Jalan 1987 iaitu memandu di bawah pengaruh alkohol atau dadah sehingga menyebabkan kematian,” katanya dalam satu kenyataan di sini hari ini. -K! ONLINE